Hetra Boudjemaa: "Marokok nahi duena egin dezake, nazioarteak ez ikusiarena egiten duen bitartean" - Azpeitia - uztarria.eus\nHetra Boudjemaa: "Marokok nahi duena egin dezake, nazioarteak ez ikusiarena egiten duen bitartean"\nJulene Frantzesena 2020-11-19 09:46\nHetra Boudjemaa. (Julene Frantzesena)\nHetra Boudjemaa (Tifarity, Sahara, 1977) Azpeitian bizi den saharar jatorriko herritarretako bat da. Kezkaz eta ezintasunez bizi du Saharan piztu den gerra, eta amorruz hitz egin du Marokok su-etenean hitzartutakoa ez duelako bete. Gaur elkarretaratzea izango da plazan, saharar herriari babesa agertzeko. Tindufeko kanpamenduetan errefuxiatuek bizi duten egoera larria dela azaldu du, COVID-19aren pandemia tarteko, giza laguntzarik ez delako iritsi aurten.\nFronte Polisarioak hautsitzat jo zuen zapatuan Marokorekin 1991n sinatu zuten su-etena. Nola hartu zenuen berria?\nBatetik, ezintasun handiarekin, inoiz ez baikenuen berriro borroka armatura iritsi nahi. Gerra bizi izan dugun sahararrok badakigu zer den hori, tea ez genuen horretara iritsi nahi. Bestalde, amorruz. Amorru handiarekin hartu dut egoera, Marokok nahi duena egin dezakeelalako, nazioarteak ez ikusiarena egiten duen bitartean.\nZergatik hautsi dute su-etena eta piztu da gerra? Hau da, zer puntutara iritsi da egoera?\nAzken asteetan asko gaiztotu da Mendebaldeko Saharako egoera. Marokoko militarrak herrialde okupatuaren eta Mauritaniaren arteko mugan dagoen Guerguerat eskualdera sartu zirenean hasi zen dena. Eskualde hori desmilitarizatua da, bost kilometro ingurukoa, baina Marokok militarrak hara bidaltzea erabaki zuen, sahararren protesta baketsu bat desegitera. Marokok 1991an sinatutako su-eteneko baldintzak apurtu zituela ulertuta, Fronte Polisarioak su-etena amaitutzat eman eta gerra deklarazioa egin zuen.\nFronte Polisarioa Marokok ilegalki eraikitakoa den eta Sahara bitan banatzen duen harresia bonbardatzen ari da ostiraletik.\nMaroko, batez ere, lurralde okupatuetan bizi diren sahararrei ari da egurra ematen. Hango berririk ez da iristen, Marokok hori ere ederki asko kontrolatzen baitu.\nNazio Batuen Erakundeak (NBE) zer erantzukizun du guzti honetan? Eta Espainiak?\nNBEari dagokio su-etenean sinatutakoa betearaztea eta han jasotzen den Sahararen autodeterminazio erreferenduma berme guztiekin egitea. Baina 1991tik ez du ezertxo ere egin. Espainiak, berriz, erantzunkizun historikoa dauka saharar herriarekin. Saharara Espainiaren kolonia izan zen, eta deskolonizazio prozesu negargarri baten ondorioz gaude oraindik gauden bezala. Izan ere, Espainiak Marokori saldu egin zion Sahara.\nBa al duzu Saharako herritarren berririk?\nBideoak-eta iristen dira, eta oilo ipurdia jartzen zait. Egoera honek noizbait Iritsi behar zuen, 29 urte daramatzagu itxoiten.\nSaharar herriari babesa agertzeko mobilizazioak ari dira egiten han-hemenka Euskal Herrian. Gaur Azpeitian izango da. Zer balorazio egiten duzu jasotako babesaz?\nIkaragarria da Azpeitian beti jasotzen dugun babesa. Oso eskertuta gaude. Euskal Herriak oso ondo ulertzen du saharar herriaren errealitatea, eta agian, enpatia horregatik, beti oso ondo hartu izan dira gure aldarriak herri honetan. Herriko dozena bat eragilek adierazi diote babesa gaurko protestari, hala nola Elkar-Ekinek, Sortuk, Krisiaren Seme-alabakek, EH Bilduk, Ernaik, Basanderiek talde feministak, LABek, Eniarraitzek, Sanjuandeiko auzo elkarteak, Urrestillako festa batzordeak, Sokaitz eskalata elkarteak, Gaztetxeak... Guretzat ezinbestekoa da babes hori, aurrera jarraitzeko indarra ematen baitugu.\nZein da Tindufeko kanpamenduetako egoera?\n45 urte daramatzagu desertuaren erdian, ezerezaren erdian, bizirauten. Baina aurtengoa bereziki urte gogorra izaten ari da kanpamenduetan. Izan ere, giza laguntza ez da ari iristen birusaren eraginez. Proiektu asko eta asko, tartean Oporrak Bakean bezelako programak, bertan behera geratu dira. Nazioarteko laguntza hori gabe kanpamenduetan ez dao zer eginik.\nCOVID-19ak zer eragin izan du eremu horretan?\nErrefuxiatuen kanpamenduetako osasun baliabideak oso murritzak dira. Hango ospitaleak ez daude horrelako pandemia batentzat prestaturik. Kasuren bat edo beste izan da, baina zenbat ezin dugu zehazki jakin, ez baitaukagu PCRak eta horrelako probak egiteko baliabiderik. Segurtasun neurri asko hartu genituen hasieratik, mugak azkar itxi genituen.\nHerritarrak nola ari dira bizitzen egoera?\nEsango nuke beldurra eta etsipena direla nagusi. Birusari beldurra, alde batetik; izan ere, birusak kanpamenduetan gogor jotzen badu, galduta gaude. Baina aldi berean, etsipenetik ere bizi dugu egoera, pandemiaren izenean giza laguntza ez delako ari iristen eta kanpamenduetako egoera geroz eta lazgarriagoa delako. Ez dakit noiz arte iraun ahalko dugun horrela. Birusak hiltzen ez bagaitu, goseak hilko gaitu.\nOsasun baliabiderik ba al dago han egoerari aurre egiteko?\nEz, ideia bat egiteko: ZIUko ohe bat bera ere ez daukagu. Hango osasun baliabideak oso-oso oinarrizkoak dira, batez ere, lankidetza proiektuen bidez lorturikoak. Khamar Azpeitiko elkarteak, adibidez, Auserd-eko ospitalera sendagaien bidalketa egin izan du azken hamar urtetan, hiru hilabetez behin. Hango ospitaleko medikuek falta zaizkien sendagaien zerrenda bidaltzen diote Khamarreko kideei, eta horiek sendagaiak eskuratu eta bidali egiten dituzte. Baina pandemia hasi zenetik ezin izan dute bidalketarik egin, mila modutan egiten saiatu diren arren.\nJanari bilketak-eta egin dira Euskal Herrian, baina bildutako materiala ez da iritsi. Zer gertatu da?\nBai, urtero bezala otsailean atera ziren kamioiak Saharara, baina oraindik mugan geldituta dauzkate. Egia esan, ez dut oso ondo ulertzen horren zergatia. Aljeriak portu guztiak itxita dauzka oraindik... Ustet dut segurtasun neurri guztiak hartuta posible dela janaria kanpamenduetara iristea, baina... Azkenean, birusaren beldur, goseak hiltzera kondenatzen ari gara saharar errefuxiatuak.\nZer garrantzia du laguntza horrek?\nErrefuxiatuen kanpamenduetan sahararrok antolatu nahi izan dugun erresistentzia gunea mantenezina litzateke lankidetza laguntzarik gabe. Han izan denak badaki zer dagoen: hondarra eta zerua besterik ez. Laguntzarik gabe, kanpamenduetako egoera asko zailtzen da. Orain, gainera, batez ere emakumeak, haurrak eta adinekoak gelditu dira kanpamenduetan, gizonezkoak gerran laguntzera joan baitira Fronte Polisarioak deituta.


Neonatal eramangarria eramangarria Transcutal Jaundiako neurgailuen detektagailu fabrikatzaileek\nMecan Medicar Medical Transcular Jaitscane Neonataleko jazarpenen fabrikatzaileek, Mecanek ospitale berrientzako, klinikek, laborategietarako eta unibertsitateetarako irtenbide bakarreko soluzioak eskaintzen dituzte, 540 klinika, 190 VET klinikak, Malaysia, Afrika, Europan, etab. Zure denbora, energia eta dirua aurreztu ditzakegu. Neonate jaundiaren azterketa kliniko dinamikoan erabiltzen da, bilirubinaren kontzentrazioa zehaztuz translezioan. Bilirubi-ren balioen hasierako emanaldia eta jarraipena egiteko erabiltzen da Jaundizioan.\nNeonatal eramangarria Transkoutaren Jaundiako metroko detektagailu eramangarria\nGarraio eta biltegiratze baldintzak\n1. -20 DEG C ~ +55 DEG C-ren ingurumena tenperatura;\n2. Hezetasun erlatiboa % ≤93;\n3. 500hpa ~ 1060HPAren presio atmosferikoa.\nERREGUMENDUAREN TENPINOA +10 DEG C ~ + 40 DEG C;\n2.% 80ko hezetasun erlatiboa;\n3. 860HPA ~ 1060HPAren presio-presio.\nGailuak DC 3.0V, AA1,5 × 2 bateria alkalino behar ditu.\nEz Izen Funtzionatu Deskribapen\n1: Berrezarri botoia Garbitu uneko neurtutako balioa eta hurrengo neurketa prestatzen du. Erabili hau botoia, potentzia etengailua eta ezarri botoia ezabatzeko edo Erreproduzitzeko aurreko neurriak.\n2 POWER SWITH Irristatu etengailu hau pizteko / itzaltzeko. Erabili etengailu hau konbinazioarekin Ezarri botoia eta berrezarri botoia aurreko neurketak ezabatzeko edo erreproduzitzeko.\n3 Ezarri botoia Sakatu botoia μmol / l eta mg / dl artean aldatzeko. Erabili botoi hau konbinatuta Power switch eta berrezarri botoia aurreko ezabatzeko edo erreproduzitzeko Neurriak.\n4 Erakusketa Bistaratu neurtutako balioa.\nPlu Lanpara prest Argiak sortu da instrumentua neurtzeko prest dagoela adierazteko.\nEta Neurketa Zopa Neurketa egiten du gaixoaren gorputzaren neurketa puntuaren aurka sakatzean.\nMakina Mediku profesionalentzat eta langile klinikoetarako egokia da sail obstetriko, ginekologiko, jaioberri eta pediatrietan.\n1.Zein da zure bermea produktuentzat?\n2.Zer da entrega denbora?\n1.Mecan zerbitzu profesionala eskaintzen du, gure taldea ondo tindatuta dago\n3.OEM / ODM, zure eskakizunen arabera pertsonalizatuta.


‘Gotzon Elortzari gorazarre’ | Irutxuloko Hitza\n‘Gotzon Elortzari gorazarre’By Irutxuloko Hitza on 2012/06/12 in Gutunak, Iritzia Ion Lopez eta Joxean Fernandez, Euskadiko Filmategia\nEuskaraz egindako zinearen aitzindaria, Gotzon Elortza jauna, gaur hil da. Euskadiko Filmategiaren izenean, Elortzaren lana eta izena goraipatzea besterik ez zaigu gelditzen egun lazgarri honetan. Ikus-entzunezko kultura beste kultura mota guztien artean gailentzen den garai honetan, bitxia da, euskal ikus-entzunezkoen lehenengo urratsak zein ezezagunak diren jakitea.\nGotzon Elortza (Bilbo, 1923) jauna izan zen euskaraz egindako ikus-entzunezkoaren lehen fotogramak errodatu zituena. Haren lana eskertzeko eta ezagutzera emateko, Euskadiko Filmategiak 2011n bere hiru film zaharberritu eta kaleratu zituen. Zaharberritze lanen kontura Gotzonekin eta haren familiarekin izandako harremanak aberasgarriak eta emankorrak izan ziren eta euskaraz pentsatu, errodatu eta muntatutako lehenengo filmeak zaharberritzea lortu genuen, ondorengo belaunaldiek lehen pauso haiek nolakoak izan ziren jakin dezaten etorkizunean.\nElortza, delineatzailea lanbidez, Parisen zegoen herbesteraturik haren emaztearekin, Bisi Unanuerekin. Behin Frantziako egunkari batetan irakurri omen zuen ikus-entzunezkoetan azaldu ezean, hizkuntza gutxituek ez zutela etorkizunik izango. Horrela erabaki zuen Euskal Herrira bi edo hiru egunetako bidaiak egin, eta film batzuk errodatzea. Beti ezkutuan, beti poliziatik ihesi, baina lortu zuen euskaraz egin diren lehenengo filmak errodatzea. Ereagatik Matxitxakora (1959), Aberria (Erria, 1961) eta Elburua Gernika (1962) izan ziren Filmategiak zaharberritu zituen hiru filmak. Elortzak Avignon (1963) izeneko dokumentala ere errodatu zuen.\nEuskal Herriaren ikuspegi orokor bat (Bizkaiarenena, batez ere) erakutsi nahi izan zuen Elortzak haren filmeetan. Gainera, filmeek erakusten dituzten ikuspegi ederrez gain, euskal kulturari buruzko jakituria ere erakutsi zuen. Aberria (1961) filmean Balentin Enbeita eta Jon Lopategi bertsolariak eta Victor Olaeta dantzaria azaltzen dira, garai hartako euskal kulturaren erakusle ziren zenbait artista.\nOroimenean dugu gaur, joan den irailean Zinemaldira egin zuen bisitaldia, Euskadiko Filmategiak egindako zaharberritzeen aurkezpenera. Haren senideekin batera, Elortzak solasaldi interesgarria izan zuen gurekin euskaraz, eta baita ere frantsesez, Parisen egon zen urte haietan ederki ikasi zuen hizkuntzan. Principe zinemetan egin zen aurkezpenaren ondoren ikusleen txaloak jaso zituenean, haren eskuak elkartu, buru gainetik jaso, eta hunkituta agurtu zuen. Gotzonen lanaren aitorpenak iraun zituen segundo haietan, gure historia tristearen hamarkada asko bateratu ziren. Begi biziak eta itxura luzexka zuen gizon hark abian jarri zuen ekimen xume baina ausartak, gure zinemaren handienen artean kokatu du betirako.\nAdiorik ez Gotzon!\nEuskadiko Filmategia, euskal zinema, gotzon elorza, ion lopez, Joxean Fernandez ‘Izarrak plazara’ gazteentzako talentu lehiaketa aurkeztu dute\nLarrotxenen egindako film laburrak erakutsiko dituzte\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 6 hours, 44 minutes ago\nJon Fernandez posted an update 9 hours, 4 minutes ago\nJon Fernandez posted an update 9 hours, 17 minutes ago\nJon Fernandez posted an update 13 hours, 35 minutes ago\nJon Fernandez posted an update 13 hours, 42 minutes ago


barren.eus - Toletxegain geraleku ondoko katenaria txinpartaka\nGabriel Kurutzelaegi kaleko bizilagun batek grabatutako irudietan ikus daitezke katenaria gainera eroritako burdin zatiak sorrarazi zituen txinpartak. Gertakari batak bestearekin zerikusirik ez badute ere, orain dela egun gutxi sute txiki bat piztu zen kale honetan bertan.\nHaizeak kalte gehiago ere eragin ditu Elgoibarren azken egunetan. Abenduaren 30ean, esaterako, Basarte kaleko etxe bateko fatxada zatiak erortzeko arriskua zegoela-eta Eibarko suhiltzaileak bertaratu ziren. Jausitako zuhaitzak trabatik kentzera ere etorri behar izan dute suhiltzaileek Elgoibarrera.\n•Kanpai hotsik gabe urte zahar gauean\nHainbat elgoibartar adi-adi zeuden arren, San Bartolome parrokiako kanpaiak mutu geratu ziren Urte Zahar gauean eta ez zituzten jo urteko hamabi kanpaikada ezagunenak. Dirudienez, kanpaikadak kontrolatzen dituen sistemaren etengailu automatikoa zerbitzuz kanpo laga zuen haize boladaren batek.


Lokalak Etxebizitza Babestu Bihurtzeko Laguntzak::Etxebide\nHemen zaude: Laguntzako programak > Lokalak Etxebizitza Babestu Bihurtzeko Laguntzak\nLokalak Etxebizitza Babestu Bihurtzeko Laguntzak\n2006-2009 Etxebizitza Bideratzeko Planak ardatz estrategiko gisa hartzen du hiria birgaitzeko eta eraberritzeko jardunen bitartez hiri eraikiari balioa ematea. Horrela, Eusko Jaurlaritzaren Etxebizitza, Herri Lan eta Garraio Saila lokalak etxebizitza gisa erabiltzeko aprobetxatzea sustatzen ari da, birmoldatze-obretarako diru-laguntzak emanez.\nHelburu horrekin, etxebizitza birgaitzeko finantza-neurriei buruzko 2006ko abenduaren 29ko Aginduaren 2.4 artikuluan ezarritakoaren arabera, lokalak etxebizitza gisa gaitzeko jardunak babes daitezkeen jarduntzat hartuko dira. Laguntza horiek baliatu ahal izateko ezinbestekoa da udalek dagokion udal-araudia onartzea.\nLaguntzak emateko honako oinarrizko irizpide hauek bete beharko dira:\nLokal bakoitzeko etxebizitza bakarra egin beharko da.\nEgiten diren etxebizitzak Babes Publikoko Etxebizitza gisa kalifikatuko dira eta haien gehieneko salmenta-prezioak ez du Erregimen Orokorreko Babes Ofizialeko Etxeen salmenta-prezioaren 1,7 gaindituko*.\nObrak, etxebizitzaren bizigarritasun-baldintzak moldatzeko obratzat hartuko dira eta horregatik itzuli beharrik gabeko diru-laguntza pertsonal handiagoak jaso ahal izango dira. Birgaitze Isolatuko obratarako diru-laguntzak %10etik %30era bitartekoak izango dira. Birgaitze Integraturako, %25etik %45era bitartekoak izango dira.\nBirgaitzeko Hirigintza Sozietateak dituzten udalerrietan, Birgaitze Integratuko obrak egiteko diru-laguntzen eskaerak dagokion Sozietateari aurkeztu beharko zaizkio. Gainontzeko kasutan, Dagokizuen Etxebizitza Ordezkaritzan aurkeztu beharko dira.\nEra berean, eskaera hemendik lortu dezakezu zuzenean edo Lurralde Historiko bakoitzeko Ordezkaritzan dago eskuragarri.\nAgindua, 2006ko abenduaren 29koa, Etxebizitza eta Gizarte Gaietako sailburuarena, etxebizitza birgaitzeko finantza-neurriei buruzkoa. ( EHAA 18zk, 2007ko urtarrilak 27) Lege-testua irakurri\nInformazio Liburuxka (Pdf)Informazio gehiago\nLaguntza eskabidea (Pdf) Informazio gehiago


Zer transmititu eta nola oso garrantzitsua iruditzen zaigu; hortaz, zenbait kontu nabarmendu nahi ditugu.\nIkasleen gogoeta zein hizkuntza jokabideen gaineko hausnarketa ahalbidetzeko proposatzen den lan egiteko metodologia talde dinamikan edo elkarrizketan oinarritua dago. Horregatik, irakasleak ahalik eta gutxien hitz egitea eta gelako jolas giro ludikoa suspertzea da asmoa; horren ondorioz, ikasleen barne emozioak zein sentimenduak aiseago aterako baitira.\nGiro goxo, lasai eta askea sortze aldera tutoretza orduak edo jardueren arabera aproposak izan daitezkeen beste ikasgai batzuetakoak erabiltzea gomendatzen da. Ikasleen hizkuntzarekiko motibazioan eragiteko gela barruko ariketak proposatzen dira.\nAipatutakoaz gain, ikasleen ekarpenak ez epaitzeko espreski eskatu nahi dugu. Ongi eta gaizki zer dagoen esan beharrean, adituek diotenarekin kontraste teoriko-zientifikoa egitea komenigarriagoa irizten dugu. Jakintza soziolinguistikoaren bidetik erakarri behar ditugu ikasleak euskarara eta hori lortzeko gure usteak eta aurreiritziak alde batera utzi behar ditugu.\nBukatzeko gogoratzea, hizkuntzekin ditugun bizipenak anitzak direnez, guztion bizipenak hartu behar ditugula kontuan, denon artean eraikiko ditugulako jarrera baikorrak.\nBlog hau hobetzea zure esku ere badago. Zure iritzia eman nahi baduzu gustura hartuko dugu: jardueren balorazioak direla, moldaketak direla…


Programak | Gipuzkoa - Kultura - Kultura\nKultura eta enpleguari buruzko jardunaldiak\nUPV/EHU. Gipuzkoako Campusa. Donostia / San Sebastián\n2021 / 10 / 05-06\nArtea eta kultura-ondarea ezagutzeko nerabeei zuzendutako ekimenak jasotzeko eta zabaltzeko esparrua da Kultura Eskola. Zaletasunak eta interesak garatzen diren adineko biztanleriaren segmentu bat, bereziki talde-kontzientziak baldintzatua eta emozioak eta aldarrikapenak bideratuko dituzten kanalak eta adierazpideak behar dituena.\nProiektu honekin, Gipuzkoako Foru Aldundiak omenaldia egin nahi dio konpositore handi honi eta bere musika hurbildu nahi die gipuzkoar guztiei, urtean zehar kontzertu zerrenda luzea antolatuz.\nMusikako eta formatu txikiko arte eszenikoetako zirkuitua da, eta Gipuzkoako Foru Aldundiaren Kultura, Lankidetza, Gazteria eta Kirol Departamentuak bultzatzen du, Kutxa Kultur, Donostia Kultura eta Buenawista Prolleckziom’s-ekin elkarlanean.\nOndarearen Europako Jardunaldiak Europako Kontseiluaren ekimena dira, Europako Batzordearen babesarekin eta, funtsean, herritarren eta bere ondarearen artean lotura bat finkatzeko asmoz ospatzen dira.


Trocy-en-Multien - Wikipedia, entziklopedia askea.\nArnaud ROUSSEAU (2014-2020)\n49° 02′ 35″ N, 2° 57′ 47″ E / 49.043055555556°N,2.9630555555556°E / 49.043055555556; 2.9630555555556Koordenatuak: 49° 02′ 35″ N, 2° 57′ 47″ E / 49.043055555556°N,2.9630555555556°E / 49.043055555556; 2.9630555555556\nVincy-Manœuvre, Congis-sur-Thérouanne, Étrépilly eta Le Plessis-Placy\nTrocy-en-Multien Frantziako udalerria da, Seine-et-Marne departamenduan dagoena, Île-de-France eskualdean. 2013an 262 biztanle zituen.\n2007an Trocy-en-Multien udalerrian erroldatutako biztanleak 262 ziren. Familiak 83 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 24 seme-alabarik gabeko familiak ziren, 39 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 96 etxebizitza zeuden, 88 familiaren etxebizitza nagusia ziren, 7 bigarren erresidentzia ziren eta 1 hutsik zegoen. 87 etxeak ziren eta 8 apartamentuak ziren. 88 etxebizitza nagusietatik 68 bere jabearen bizilekua ziren, 19 alokairuan okupaturik zeuden eta 2 doan lagata zeuden; 3 etxek bi gela zituzten, 13 etxek hiru zituzten, 35 etxek lau zituzten eta 37 etxek bost zituzten. 68 etxek euren parking plaza propioa zuten azpian. 24 etxetan ibilgailu bat zegoen eta 59 etxetan bat baino gehiago zituzten.\nTrocy-en-Multien udalerriko biztanleria-piramidea 2009an .\n2007an lan egiteko adina zuten pertsonak 177 ziren, horien artean 140 aktiboak ziren eta 37 inaktiboak ziren. 140 pertsona aktiboetatik 134 lanean zeuden (68 gizon eta 66 emakume) eta 6 langabezian zeuden (3 gizon eta 3 emakume). 37 pertsona inaktiboetatik 10 erretiraturik zeuden, 16 ikasten zeuden eta 11 "bestelako inaktibo" gisa sailkaturik zeuden.\n2009an Trocy-en-Multien udalerrian 91 unitate fiskal zeuden, 269 pertsonek osaturik. Pertsona bakoitzeko diru-sarrera fiskalaren mediana urteko 21.971 euro zen. \n2000. urtean Trocy-en-Multien udalerrian 3 nekazaritza-ustiategi zeuden, 588 hektarea erabiltzen.\nWikimedia Commonsen badira fitxategi gehiago, gai hau dutenak: Trocy-en-Multien\nOrriaren azken aldaketa: 13 urtarrila 2016, 22:09.


Arraztalo Elkartearen Asanblada Orokorra datorren asteazkenean egingo da Elizalde Herri Eskolan | El Diario Vasco\nArraztalo Elkartearen Asanblada Orokorra datorren asteazkenean egingo da Elizalde Herri Eskolan\nEGARRIZOIARTZUN. Domingo, 12 septiembre 2010, 05:39\nOiartzungo Arraztalo Elkartea herriko gaixo psikikoen integrazioa lortzeko asmoz sortu zen, bai lanean, baita gizarteratzeko orduan ere. Elkartean pertsona horien senide eta hainbat herritar interesatuk parte hartzen dute. Hurrengo zereginak plangintzatzeko asanblada orokorra antolatu da. Asanblada irekia da proiektu honetan parte hartu nahi duen edozein herritarrarentzat.\nAipatu Asanblada orokorra, datorren asteazkenean, irailaren 15ean, ilunabarreko 7:00etan, Elizalde Herri Eskolan egingo da, ondorengo gai-zerrenda honen baitan:\nAurreko Zuzendaritza Batzordearen berrespena. Oiartzungo gaixo psikikoen integrazio laboral eta sozialerako Okobi izeneko proiektuaren aurkezpena. Diru-kontuei buruzko informazioa. Senideentzako laguntza eta formakuntza-plana. Bestelako informazioak eta parte-hartaileen proposamenak.\nOiartzungo I. Kizki Eguna\nDatorren irailaren 19ean, Oiartzungo 1. Kizki eguna ospatuko da Kizki egunaren istorioa Astigarrako 2009 ko irailaren 27 ko sagar uzta egunetik dator. Bertan apustu bat egin zuten 300 pertsona biltzea norbera bere kizkiarekin sagar biltze herrikoi batean. Azkenean 311 kizki-lagun bildu zituzten eta marka hautsi ere. Goldea elkartekoak antolatu zuten eta oiartzuarrei desafiyua bota ere; «ezetz 311 kizki lagun bildu». Oiartzuarrak desafiyua hartu egin dute eta egitarauaren antolatzailea Oiartzungo AEK da.\nOiartzuarren asmoa 311 kizki lagun biltzea da Elizalde Herri Eskolako plazan eta horretarako igande pasa bat antolatu dute ondorengo egitaraua honen baitan: goizean azoka: sagarrondoak, sagarraren inguruko liburuak, herramientak, sagar mota ezberdiñak...egongo dira erakusgai.\nMarmitako lehiaketa ere antolatu dute eta auzo bakoitzetik bi bikote etorriko dira eta 20 lagunentzako marmitakoa prestatu beharko dute. Epaimahaiak irabazlea aukeratu eta honek saria jasoko du.\nEguerdiko 12:30etan sagar biltze desafiyuari hasiera emango zaio. Sagar biltze desafioan eta bazkariyan parte hartzeko txartelak Garmendi txokolategian, Garmendia okindegian, Amazkar, Makutso, Miren, Laia eta Ganbara tabernetan egongo dira. Plazan sagar haundi baten irudia marraztuko da eta bertan pixkanaka pixkanaka, kontrolatuz zenbat jende sartzen den ( dena errejistratuta egongo baita. Astigarragatik marka hautsi zutenean bertan zegoen idazkarietako bat etorriko da dena ondo doan kontrolatzea) sagarraren barruan jarriko dira. Behin ordu bete igaro ta gero, apustua zertan oinarritzen den esplikatuko du hizlariak. Hiru pausu dira: 1.- kizkia altxa, 2.- sagarra hartu eta 3.- saskira bota.\nTartean ere Astigarragako eta Oiartzungo bertsolariak bertsolariak egongo dira.\nOndoren, bazkaria izango da, marmitakoa, Ikastolako frontoian. Bere umeekin datozenentzako ez dute txartelik erosi beharrik bazkari berezia preparatuko diete jantokian, baina, horretarako aldez aurretik apuntatu beharko dira.\nBazkaldu eta gero auzoen arteko desafioa egongo da. Auzo bakoi-tzeko bi neska eta bi mutilek honako proba hau egin beharko dute: kizkiarekin karga erdi bat (150 kilo) bildu eta zakutan sartu. Ondoren, karga oso bat ( 300 kilo) leran dutela 10 plaza egin beharko dituzte, karga erdi bat matxakatik pasa eta gurdira bota.


Información legal - tolosaldea\n1. Informazioaren eta Merkataritza Elektronikoaren Gizartearen Zerbitzuen Legeak (LSSICE) bere 10. artikuluan xedatzen duena betez, jasota geratzen da www.tolosaldea.com domeinu-izena duen web gunea Tolosaldea Goimailako LH Institutuarena dela (IFK zenbakia: S-4833001-C; helbidea: Santa Lutzia auzoa, 17; Tolosa (Gipuzkoa), Euskal Herria; telefono-zenbakia 943 65 11 47).\n2. www.tolosaldea.com web gunea Tolosaldea Goimailako Lanbide Heziketako Institutuak garatu du.\n3. www.tolosaldea.com web guneak, bere egitekoa betetzeko, testu-edukiak, eduki grafikoak, ikus-entzunezkoak, plastikoak, informatikoak eta teknikoak banatzen ditu. Aipatu edukien copyright-a Tolosaldea Goimailako Lanbide Heziketako Institutuarena da, eta, eduki horiek erabiltzaileak erabili ahal izateko, erabiltzeko kondizio hauetan jabetza intelektualaren eskubideen gain zehazten diren klausulei jarraitu behar zaie.\n1. www.tolosaldea.com web guneko edukiak obra intelektualtzat hartzen dira eta Estatuan eta Europan indarrean dagoen Jabetza Intelektualaren Legeak babestuta daude. Copyright-aren titularrak baimena ematen du edukiak kondizio hauen arabera erabiltzeko:\n3. www.tolosaldea.com web gunera estekak ezartzeko kondizioak. www.tolosaldea.com atari hezigarriarekin hipertestuak ezartzea nahi duten zerbitzu-emaileek posta elektronikoko helbide honetan eska ditzakete: idazkaritza@tolosaldea.com. LSSICE legearen 17.1 artikuluan ezarritakoaren arabera, titularrak, edukietara edo bilaketa-tresnetara egindako estekak ezabatu edo baliorik gabe utz ditzake, betiere legez kontrako jarduera edo informaziodun estekak direnean edo kalte-ordaina jaso dezaketen hirugarrenen eskubideak edo ondasunak kaltetzen direnean.\n1. Web gunearen titularrak, Tolosaldea Goimailako Lanbide Heziketako Institutuak, ez du bere gain hartzen jabetza intelektualaren legeak babestutako elementuei dagokienez erabiltzaileek egin lezaketen erabilera desegoki edo lege-urratze posibleen ondoriorik, ezta gai honi buruz zehaztu diren erabiltzeko kondizioak urratzeari dagokionez ere.\n2. Tolosaldea Goimailako Lanbide Heziketako Institutuak www.tolosaldea.com atariak jasotzen dituen eduki hezigarriaren eta informazioaren eguneratzea eta zehaztasuna zainduko ditu, betiere informazio orokorra denean eta ez pertsona edo erakunde edo organismo ofizialei dagozkien zirkunstantzia zehatzei dagozkienak direnean. Edukien autoreek emandako iritziez ari garenean, Tolosaldea Goimailako LH institutuak ez du hartzen erantzukizunik bere gain, gunearen erantzule gisa ez baitu gunearen egiazkotasunaz edo zehaztasunaz edo zintzotasunaz erantzuten.\n3. Tolosaldea GMLHk ez ditu bere gain hartzen web gunean eskainitako zerbitzuetarako sarbideari, funtzionamenduari eta eraginkortasunari dagokienez une batean sor litezkeen akats teknikoen ondorioak, ezta aipatu zerbitzuak zergati teknikoengatik, zorizkoengatik edo ezinbestekoengatik eteteari edo bertan behera uzteari dagokionez ere.\nTOLOSALDEA ETA DATU PERTSONALAK\n15/99 Datu Pertsonalen Babeserako Lege Organikoan (LOPD) adierazten denaren arabera, datu pertsonalei trataera egokia emateko konpromezua hartzen du TOLOSALDEA Goimailako LH Institutuak.\nArgibide gehiagotarako, edota iradokizunak edo proposamenak egiteko, idazkaritza [a bildua] tolosaldea.com helbide elektronikora jo dezakezue, edota erabiltzaileentzako arreta-zerbitzuko telefonora: 943 65 11 47, edota posta-helbide honetara: Santa Lutzia auzoa, 17 - 20400 Tolosa - Gipuzkoa – Euskal Herria.


Gaur egun ONCE gisa ezagutzen dena 1938an martxan jarri zen, eta horretarako ilusioz beteriko energia izan da erabili den erregai nagusia. Ez da txaubinismoa. 2013an 75 urte betetzen ditu Erakundeak, eta denbora horretan pertsona itsu edota ikusmen urritasun larria dutenei zuzendutako beste inon ez dagoen giza eskeintza sistema eratu du.\nErakunde gubernamentala da, hainbat ministeritza eta ONCE artean osatutakoa, bere helburu sozialen eta aldaketa sozial, politiko eta ekonomikoen aurrean egokitze progresiboaren alde egite duena.\nEnergia iturri horri- ilusioa alegia- esker, 1988an proiektu handi bati ateak zabaldu zizkion; 2013an bere 25. urtebetzea ospatzen duen pertsona desgaituen lankidetza eta gizarteratzearen aldeko ONCE Fundazioa. Denbora honetan ONCE Fundazioak pertsona desgaituentzako 80.000 lan postu sortu ditu. Egun pertsona desgaituen gizarteratzearen alde ekiten duen erakunde taldea osatzen dute ONCE eta bere Fundazioak.\nUrteen poderioz, erakundeak bestelako solidaritate ekimenak martxan jarri ditu. 1988an sortutako Latinoamerikako pertsona itsuen arretarako ONCE Fundazioa (FOAL) horren eredu garbia da. Egun Latinoamerikako 19 herritan formazio eta enplegu proiektuak garatzen ditu. 2007an ere pertsona goritsuen arretarako ONCE Fundazioa (FOAPS) ere sortu zen.\nBai Europan zein Espanian egitura sozialen eraldaketak handiak izan dira, ondorioz ONCEk jaio berri den eta askorentzako hain garrantzitsua den Hirugarren Sektorea izena duen eredu sozial eta ekonomikoari so egin dio. Kanporaketa arriskuan dauden bederatzi milioi pertsona ordezkatzen duen plataforma da, bertan elkarte zibilek, pertsona desgaituen mugimenduek, fundazioek eta eskubide sozialak babesteko politika bateratzaileak eskatzen dituztenek eskua eman diote elkarri.


Eustea ez da erraza | Iritzia | Berria\nEustea ez da erraza\nMinbizi betean idatzi eta argitaratu zuen Susan Sontagek Gaixotasuna metafora gisa. Handik hamar urtera metaforek argitzen eta zailtzen dutenari buruz pentsatzen jarraitu zuen HIESa eta bere metaforak-en. Elementu berriak bildumatu zituen; adibidez, politikaren alorrean zer presentzia duen espazioaren metaforak Frantziako Iraultzatik: ezkerra, eskuina, goikoak, behekoak, aurrekoak. Politikak ere, sarritan, gorputzaren beraren metafora landu du, politikak badauzkalako «buruak» eta buruak gorputzaren gainontzeko atalen gainean agintzen duelako «diziplina zorrotzez». Sontagen aburuz, Platon eta Aristotelesen garaitik dator gorputzaren metafora politikan, «errepresioa justifikatzeko oso erabilgarria delako ziurrenik». Zeren, gizartea familia batekin konparatuz gero, ez litzateke hain erraza izango «ordenamendu autoritario bat ezinbesteko gisa» aurkeztea.\nGarai batean, sendalarien lana zen «gaixotasunaren kontrako gerra; orain gizarte osoarena da». Orain gerraren metafora da «sendatzeko edozein kanpainarako» erabiltzen dena, «etsai» baten kontra ariko bagina bezala. Eta ez soilik gaixotasunen kontra: «gerra pobreziaren kontra, gerra drogaren kontra, gerra gaixotasunen kontra». Sontagen aburuz, metafora militarra «ezinbestekoa da gizarte kapitalistan, etikaren deiaren sinesgarritasuna eta asmoa gero eta gehiago mugatu denean».\nHalako batean, Euskadi Irratian Espainiako Gobernu aurrerazalearen iragarkia: «Eustea ez da erraza, baina borrokalariak gara, eta borrokatzean konturatzen gara uste baino indartsuagoak ginela. Atea irekiko dugu eta mugitzen hasiko gara, indar horrekin irtengo gara, honek guztiak indartsuago egingo baikaitu». Eta Sontagen liburura bueltan: metafora militarrak balio du etsai baten kontra borrokatzen dela nabarmentzeko, eta «gaixotasuna deabrutzetik gaixoari zerbait aurpegiratzera jauzi bat besterik ez dago, nahiz eta biktima gisa tratatu». Baina biktima ezin da erruduna izan, eta, beraz, gaixoa bada erruduna: ez da zaindu, zaharra da, ahula. Eta beraz ez dugu berarekin kontatuko, indartsuago izateko. Metaforen gauzak.


‘Max Beckmann: akuarelak eta pastelak’ eta ‘Errusia!’ erakusketek arrakastea izan eben igaz - bizkaie.biz\nGuggenheim Bilbao Museoak 2006an aurkeztutako ‘Max Beckmann: akuarelak eta pastelak’ eta ‘Errusia!’ erakusketako munduko 20 erakusketa bisitatuenen artean dagoz, nazinoarte mailako erakusketa bisitatuenak nabarmentzen dituan 'The Art Newspaper' aldizkari britainiarrak urtero argitaratzen dauen zerrendearen arabera.\nPinakoteka bilbotarrak prentsa ohar bidez jakinarazo dauenez, ‘Max Beckmann: akuarelak eta pastelak’ erakusketea, eguneko 5.278 bisitarigaz, zerrendearen hamargarren postuan dago, Pariseko Pompidou Centroaren eta MoMAn ‘Dada’ mobimentuari eskainitako edota Madrilgo Pradon ‘Picasso: tradizioa eta abangoardia’ erakusketen aurretik. Ganera, Inpresionismo eta Arte Modernoaren mailan, 'The Art Newspaper' aldizkariak laugarren lekuan jarri dau erakusketea.\nBestalde, arte errusiarreko bederatzi mendetako ibilbidea aurkezten eban ‘Errusia!’ erakusketea zerrendearen 16.a da, eguneko 4.392 bisitarigaz. MoMAn arkitektura espainiarrari eskainitako erakusketearen edota Londresko Tate Modern-en Kandinsky-ren ganeko erakusketearen ganetik dago ‘Errusia!’.


Europar Batzordeak Greziari buruzko adierazpena, Europako Banku Zentralarekin - EBko berriemailearekin harremanean\nHeleniar Errepublikak Europako Egonkortasun Mekanikoko (MES) Gobernu Batzordeko presidenteari 8eko uztailaren 2015an egindako eskaerari erantzunez egonkortasuna laguntzeko hiru urteko erabilgarritasun epea duen mailegu moduan, Eurotaldeak eskatu du Erakundeek 2015-18 aldian finantza-laguntzako instalazio baten baldintzapenak zehazten dituen Ulermen Memoranduma adostea MES Itunaren 13. artikuluaren 3. paragrafoaren arabera.\nAbuztuaren 11n, Europako Batzordeak, Europako Banku Zentralak eta Egonkortasunerako Europako Mekanismoak, Nazioarteko Diru Funtsaren ekarpenekin, langile mailan akordio integrala lortu zuten Greziako gobernuarekin, maileguaren zati bat izango den Ulertze Memorandumari buruz. Errepublika Helenikoaren eta MESren artean sinatuko den akordioa.\nAtenasen lurrean egindako Memorandum-aren negoziazioek erreforma pakete sinesgarri eta integrala adostea zuten helburu. NDFk ekarpenak egin zituen ESM programa berrirako analisi teknikoari eta baldintzapenaren diseinuan. Baldintzapena hiru hilean behin eguneratuko da, aurreko hiruhilekoan lortutako erreformen aurrerapena kontuan hartuta. Akordio hau Euroaren goi bileraren adierazpenarekin bat dator 13 uztaila. Oraindik maila politikoan onartu behar da, estatu kideek berretsi eta ESMren Gobernu Batzordeak eta Zuzendaritza Batzordeak ontzat eman behar dute.\nEuropako Batzordeak, Europako Banku Zentralak, Europako Egonkortasun Mekanismoak eta Nazioarteko Diru Funtsak Greziako agintarien lankidetza oso ona aitortzen dute berrikuspen misioan, akordio hori posible egin baitu zenbait hilabeteko negoziazioen ondoren.\nErreforma pakete horri esker, Greziak ekonomian geratzen diren desorekak zuzendu ahal izango ditu hazkunde iraunkorreko bideari ekiteko, era berean Greziako gizarteak dituen erronka sozialak modu zehatz batean jorratuz. Akordioaren sinesgarritasuna aurretiazko erreforma ugarik sustatzen dute, besteak beste, Greziako ekonomiak aspaldidanik dituen egiturazko erronkak zuzentzen dituzten neurri garrantzitsuak, hala nola diru sarrerak biltzea, pentsioak eta osasun sistemak, produktuen merkatuan eta lanbideetan eta energian lehiatzea, Greziako gobernuaren asmoa ekonomiaren egoera azkar normalizatzeko asmoa erakusten dutenak.\nErreformaren agenda ezartzeak suspertze iraunkorrerako oinarria emango du, eta politikak lau zutaberen inguruan eraikitzen dira:\nIraunkortasun fiskala berreskuratzea: Greziak epe ertainera BPGren% 3.5eko soberakin nagusia lortu nahi du, zerga betetzea eta finantza kudeaketa publikoa indartzeko eta zerga ihesaren aurka borrokatzeko programa asmo handiko programa fiskalen aurreko erreforma parametrikoen konbinazioaren bidez konbinatuz taldeak. Pentsio sistemaren erreforma handi batek lanerako eragozpenak ezabatuko ditu, eta jasangarritasun fiskala mehatxatzen duten desoreka handiei aurre egingo die. Epe ertaineko helburu hori lortzeko eta egoera ekonomikoaren narriadura kontuan hartuta, agintariek bide fiskal berri bat jarraituko dute 0.5ean BPGaren% ¼, 1, 3.5¾ eta% 2015eko soberakinaren lehen saldoaren arabera. , 2016, 2017 eta 2018 eta hortik aurrera, hurrenez hurren. Helburu fiskalen ibilbidea bat dator Greziako ekonomiaren aurreikusitako hazkunde-tasekin, erregistratutako atzeraldi sakonenetik berreskuratzen baita.\nFinantza egonkortasuna babestea: Greziak berehala hartuko ditu premiazko neurriak banku sektoreko mailegu errendimenduei (NPL) arazoari aurre egiteko. NPLen maila izugarri altuak eta sektore pribatuaren gaineko zorpetzeak baliabide esanguratsuak erabilera produktiboagoetatik desbideratzen dituzte eta banku sektoreak hazkundea suspertzen laguntzeko beharrezko kreditua ematea eragozten dute. Gainera, bankuen birkapitalizazio prozesuak, 2015. urtea amaitu baino lehen amaituko dena, banku sektoreko egoeraren egonkortzea lagunduko du. Horrekin batera, Heleniako Finantza Egonkortasun Funtsaren (HFSF) eta bankuen gobernantza indartzeko neurri bateragarriak egongo dira. Beste programa politika batzuekin batera, banku sektoreko likidezia egoeraren normalizazioa bultzatuko dela espero da, kapital kontrolak aldi berean arian-arian arintzea ahalbidetuz.\nHazkundea, lehiakortasuna eta inbertsioa: Greziak lan-merkatuetan eta produktuen merkatuetan (energia barne) erreforma ugari diseinatu eta ezarriko ditu EBko eskakizunak erabat betetzen direla bermatzeaz gain Europako praktika onak lortzea helburu dutenak. Asmo handiko pribatizazio programa eta inbertsioak onartzen dituzten politikak egongo dira. Egingo den egiturazko erreformaren paketea esanguratsua da, batez ere negozioaren ingurunearen eta lehiaren politiken arloan, funtsezkoak baitira ekonomiaren hazkunde potentziala desblokeatzeko.\nEstatu modernoa eta administrazio publikoa izango dira programaren funtsezko lehentasuna. Arreta berezia jarriko da sektore publikoaren funtsezko ondasun eta zerbitzu publikoak ematean eraginkortasuna handitzeko. Sistema judizialaren eraginkortasuna hobetzeko neurriak hartuko dira, besteak beste, onartu berri den Prozedura Zibileko Kode berria ezarriz eta ustelkeriaren aurkako borroka berritzeko. Erreformek funtsezko erakundeen independentzia instituzionala eta operatiboa indartuko dute, hala nola diru-sarreren administrazioa eta estatistika institutua (ELSTAT).\nAdostutako estrategiak justizia sozialaren eta zuzentasunaren beharra hartzen du kontuan, bai belaunaldien artean bai belaunaldien barruan. Murrizketa fiskalek aukera gogorrak inposatu dituzte eta, beraz, garrantzitsua da doikuntzaren zama gizartearen zati guztiek jasatea eta ordaintzeko gaitasuna kontuan hartzea. Iruzur fiskalari, iruzurrei eta lehenetsi estrategikoei aurre egiteko ekintzei lehentasuna eman zaie, zerga eta maileguak garaiz ordaintzen dituzten herritar zintzoei eta enpresei zama ezartzen baitzaie. Produktuen merkatuaren erreformek interes talde interesdunek dituzten errentak ezabatu nahi dituzte: prezio altuagoen bidez, kontsumitzaileen errenta erabilgarria kaltetzen dute eta lehiakortasuna kaltetzen dute. Pentsioen erreformak salbuespenak kentzeko eta lan merkatuan parte hartzeko etengabeko erretiroa amaitzeko pizgarriak emateko neurrietan oinarritu dira. Jendea lanera itzultzeko eta epe luzeko langabezia ez dadin saihestu, agintariek, Europako bazkideekin lankidetzan arituz, enplegua sustatzeko neurriak abiatuko dituzte epe luzeko langabeak dituzten 50.000 lagunek. Gizarte justuago batek Greziak bere ongizate sistemaren diseinua hobetzea eskatuko du, beraz, benetako gizarte segurtasun sare bat egongo da baliabide urriak gehien behar dituztenengana zuzenduko duena. Agintariek asmoa dute nazioarteko erakundeek eskuragarri duten laguntza teknikoaz baliatzea guztientzako (asegurudunak barne) osasun arretarako sarbidea emateko neurriei buruz eta oinarrizko gizarte-segurtasuneko sare bat zabaltzea Bermatutako Gutxieneko Errenta (GMI) moduan.\nErakundeek konpromisoa hartu dute Greziako agintariekin lankidetzan jarraitzeko hitzarmen honen alderdi guztiak, besteak beste, programan aurreikusitako zenbait erreforma arloetan Laguntza Teknikoa emateko. Ulermen Memorandumaren baldintzapenaren betetzea Batzordeak kontrolatuko du, EBZrekin harremanetan eta NDFrekin batera, ESM Itunaren 13. artikuluko 7. paragrafoan aurreikusten den moduan.\n* Adierazpen hau NDF eta ESMrekin koordinatu da. NDFk lotutako agiria eman du hemen.\nJ. Dijsselbloem-en oharrak 14eko abuztuaren 2015ko Eurotaldearen bileraren ostean\nGai erlazionatuak:finantza-laguntzako instalazio baterako baldintzapenaELSTATenergiaezaugarrimuga fiskalakfull-imageaukera gogorrakproduktuen merkatualanbideei


Urville (Aube) - Wikipedia, entziklopedia askea.\nArconville, Baroville, Bergères, Bligny, Champignol-lez-Mondeville eta Couvignon\n63 (%50.8) 67 (%54)\nUrville Frantziako udalerria da Aube departamenduan dagoena, Ekialde Handia eskualdean. 2013an 147 biztanle zituen.\n2007an Urville udalerrian erroldatutako biztanleak 151 ziren. Familiak 68 ziren, horien artean 20 pertsona bakarrekoak ziren (4 bakarrik bizi ziren gizonak eta 16 bakarrik bizi ziren emakumeak), 28 seme-alabarik gabeko familiak ziren eta 20 seme-alabak dituzten bikoteak ziren.\n2007an 84 etxebizitza zeuden, 70 familiaren etxebizitza nagusia ziren, 5 bigarren erresidentzia ziren eta 9 hutsik zeuden. Etxebizitza guzti hauek 84etxeak ziren. 70 etxebizitza nagusietatik 55 bere jabearen bizilekua ziren, 12 alokairuan okupaturik zeuden eta 3 doan lagata zeuden; 1ek gela bat zuen, 1ek bi zituen, 4 etxek hiru zituzten, 19 etxek lau zituzten eta 45 etxek bost zituzten. 66 etxek euren parking plaza propioa zuten azpian. 37 etxetan ibilgailu bat zegoen eta 30 etxetan bat baino gehiago zituzten.\n2007an lan egiteko adina zuten pertsonak 91 ziren, horien artean 70 aktiboak ziren eta 21 inaktiboak ziren. 70 pertsona aktiboetatik 69 lanean zeuden (39 gizon eta 30 emakume) eta 1 langabezian (1 emakume eta 1 emakume). 21 pertsona inaktiboetatik 11 erretiraturik zeuden, 5 ikasten zeuden eta 5 "bestelako inaktibo" gisa sailkaturik zeuden.\n2009an Urville udalerrian 68 unitate fiskal zeuden, 152 pertsonek osaturik. Pertsona bakoitzeko diru-sarrera fiskalaren mediana urteko 27.611,5 euro zen.\n2000. urtean Urville udalerrian 28 nekazaritza-ustiategi zeuden, 665 hektarea erabiltzen.\nBergères (2,2 km)\nBligny (2,6 km)\nChampignol-lez-Mondeville (4,1 km)\nCouvignon (4,1 km)\nMeurville (4,1 km)\nBaroville (5,9 km)\nMultimedia: Urville (Aube)\nBNF: 15246482r (data)


6 aukera Internet bidez ordaintzeko . Zein dira seguruenak? - kontsumoBIDE - BLOGA\nInternet bidez ordaintzeko aukera ugari dago. Aukera horietakoren batek beldurra ematen bazizun eta horregatik ez baduzu erabili, ez izan beldurrik, erabat seguruak dira eta. Dena den, sistemak ez daudenez blindatuta, zibererasoren bat izan dezakete; neurri batzuk besterik ez dira hartu behar inork ziria ez sartzeko. Egia esan, ordainketak hasteko pasabideen bidez ordaintzeko aukerak (Paypal, adibidez) dira seguruenak. Baina beste sistema batzuk ere badaude. Besteak beste:\nKreditu- eta zorduntze-txartela. Gehien erabiltzen den aukera da, erosoa eta azkarra delako. Baina, ez da seguruenetako bat, txarteleko informazio guztia ematen delako.\nKomertzioak datu horiek eskura ditzan saihesteko eta, horrela, sistema hori seguruagoa izateko, establezimendu askok Saltokiko Terminal (ST) birtualak erabiltzen dituzte eta autentifikazioa eskatzen dute: txarteleko informazioa sartu ostean, bankuak SMS mezu bat bidaltzen du erosketa amaitzeko gakoarekin.\nOrdaintzeko plataformak. Plataforma horiek (PayPal, adibidez) zure datuak babesten dituzte, eta bitartekari lana egiten dute eroslearen eta komertzioaren artean. Mota horretako plataforma batean alta hartzen baduzu, zure txarteleko edo bankuko kontuko datuak lotuko dituzu. Beraz, online erostean ez dituzu txarteleko digituak sartu behar, nahikoa da plataforman alta emateko erabili dituzun helbide elektronikoa eta pasahitza sartzea. Ordaintzeko metodo seguruenetako bat da, baina plataforma horietako batzuetan alta eman baino lehen informazio nahikoa jaso behar duzu; ondo ikusi zein segurtasun-neurri eskaintzen dituen eta iruzurra egonez gero zein berme ematen dizkizun.\nBizum. Aplikazio horren bidez, mugikorra erabilita bidali diezaiokezu dirua zure bankutik beste pertsona bati. Baina erabili ahal izateko, biok izan behar duzue aplikazio hori. Oso erraz erabil daiteke: aplikazioan sartu eta kontaktuen artean bilatu dirua jaso behar duen pertsonaren telefono-zenbakia. Zenbat diru bidali zehaztu behar duzu eta, gero, transakzioa baieztatu, SMS bidez jaso duzun kodea sartuta.\nKomertzio askok dute ordaintzeko zerbitzu hori, aukera moduan, beren web-orrietan. Horrela ordaindu nahi baduzu, zure telefono-zenbakia eta Bizumeko gakoa sartu beharko dituzu. Zure bankuko App-ean eskuratuko duzu gako hori.\nSartu Bizum aplikazioan https://bizum.es/ eta bilatu zein finantza-erakundek erabiltzen duten eta zein komertziotan ordain dezakezun zerbitzu hori erabilita.\nTresna erraza eta segurua da.\nBanku transferentzia. Sistema hori erabiltzen baduzu, zuzenean bidaliko duzu dirua zure bankutik komertziora. Abantaila moduan, ez duzu daturik sartu behar webean. Baina kontuz ibili behar duzu, batez ere ordainketa egingo duzun bankuko kontu hori atzerrian badago. Iruzurra bada, zailagoa izango da ordaindutako dirua berreskuratzea.\nErositakoa jasotzean ordaintzeko aukera. Erosten duzun hori jasotzen duzunean egiten duzu ordainketa. Online denda guztiek ez dute aukera hori, baina seguruena da, erosi duzuna ondo dagoela egiaztatu ostean egin baitezakezu ordainketa.\nAurreordainketako txartelak. Txartel birtualak dira, kontu bati lotuta ez daudenak. Zuk erabakitzen duzu zenbat diru sartu nahi duzun txartelean. Bankuan eska dezakezu txartel hori.\nBaina, hala ere, garrantzitsua da web-orri seguruetan ordaintzea, bestela harrituta geratuko zara eskatutakoa jasotzen duzunean edo, are txarragoa dena, erositakoa jasotzen ez duzunean.\nOnline erosi dudana itzuli nahi badut, egin dezaket?\nOnline egin diren erosketei uko egiteko epea, normalean, 14 egunekoa da. Baina alarma-egoeran edo horren luzapenetan gauden bitartean, epe hori etenda dago.\nHala ere, produktu batzuk ezin dira itzuli: neurrira egindakoak, elektronikoki jasotako fitxategi informatikoak edo zigilua kenduta duten diskoak.


Orioko Nazioarteko estropada bertan behera | EHK\nOrioko Nazioarteko estropada bertan behera\nby ehkirola eus | 2020/03/20\nApirilaren 25ean jokatzekoa zen Orion Nazioarteko Estropada, aulki mugikorreko hitzordu garrantzitsua, baina gainontzeko kirol ekitaldiak bezala bertan behera geratu da, koronabirusaren eraginagatik\nNazio eta lurralde desberdinetako prestigio handiko ontziek hartu izan dute parte bertan urteetan zehar; Oxford, Cambridge… Aurten ere txapeldun handiak ziren Oriora etortzekoak, baina azkenean ez da posible izango koronabirusaren pandemiaren eraginez.\nOrioko Nazioarteko Estropadak 1968tik aurrera Orio Arraunketa Elkarteak Orion antolatzen dituen aulki mugikorreko estropadak dira, bertan munduko talde indartsuek herriko taldearekin indarrak neurtzen dituztelarik.\nLehenengo Nazioarteko Estropada 1968ko abuztuaren 25ean lehiatu zen eta Orion izan ziren munduan lehiatzen den estropadarik famatuenean parte hartzen duten Oxfordeko eta Cambridgeko arraunlariak. 1968ko udarako egun hartan Orioko arraunlariek sekulako estropada egin eta ingelesei aurrea hartzeaz gain, Orio bezalako herri txiki batean maila handiko Nazioarteko Estropada antolatzeko gaitasuna erakutsi zuten.\nEgun hartan, jende asko mugitu zen herrian, giro ikusgarria izan zen, txarangak kaleak girotu zituen eta kalejiran ibili ziren herritarrak. Garai hartan, aulki mugikorraren modalitatea nahikoa berria zen herrian, eta kanpoko taldeen aldean Oriok zuen maila konparatzeko gogoa zuen jendeak.\n1972 eta 1975. urteetan izan ezik, 68an hasitako lehiaketa 1976. urtera arte ospatu zen, zazpi alditan hain zuzen ere. Urte hartatik aurrera Orio Arraunketa Elkarteak kirol mailako eta nortasun mailako krisi txiki bat izan zuen, eta nazioarteko estropadak bertan behera geratu ziren. Lehen aldi hura amaitu ondoren, bigarren aldia etorri zen, 1989an, 2001ean eta 2004-2009 artean.\nAzken ekitaldiak 2015ekoa (Orioko klubak 50 urte bete dituen aitzakian antolaturikoa) eta 2018koa (aurreneko estropada antolatu zenetik 50 urte) izan dira.\nAurten berriz ere egitekoa zen baina esan bezala, Koronabirusa gizartean zabaltzea saihesteko neurri gisa antolatzaileek estropada bertan behera uztea erabaki dute.\nDena den, Orioko Arraunketa Elkartetik adierazi dutenez, aulki mugikorreko hitzorduak garrantzia berezia eta berebiziko ahaleginak egingo dituzte estropada urtean zehar lehiatu ahal izateko. Hori, ordea, arraun liga desberdinen egutegien arabera egongo da. Datozen asteetan batel, trainerila, aulki mugikor eta traineruen egutegiak argitu ahala hartuko da erabakia.


Feminist Agenda Euskal Literaturan irakurle klubaren 2021ko udarako gomendioak - Literatur Agenda Feministak Sarean\nTalde kide guztien artean elaboratu dugu. Denon gustoak daude hor jasota. Beraz, denetarik daukazue. Euskaraz atera berri direnak, euskaratu direnak nahiz gazteleraz egin eta itzuli direnak. Poesia, eleberriak, saiakera. Feminismoa. Pentsamendu kritikoa. Seguru liburu ederrak direla. Udan irakurtzekoa aproposak. Bat ez zaizula gustatzen, utzi eta beste bat hartu. Espero dut guk adina gozatzea irakurtzen. Eta baten bat bat bereziki gustatu bazaizu segi gomendatzen eta guri bidenabar idazten badiguzu, bejondeizula!!!\nMila esker eta gozatu, irakurri uda.\n1. Turista klasea, Kattalin Miner (Susa, 2020): Adiskidetasuna, elkartasuna, norberarengandik erauzi ezin ditugun beldurrak. Kattalin Minerren bigarren nobela.\n2. Olivetti, Aitziber Etxeberria (Erein, 2020): Notarioaren bisita tramite hutsa izango dela pentsatzen du. Testamenduak, ordea, aitaren azkar borondatea ez ezik amarena dakar. Aitziber Etxeberriaren 3. nobela.\n3. Zendabalitz, Erika Elizari (Elkar, 2020): Parisko Charles de Gaulle aireportutik Loiukora doan hegaldia. Barruan hamaika bidaiari eta beste hainbat istorio. Igartza saria irabazi du.\n4. Nik kantatu eta dantzatu egiten du mendiak, Irene Solá (Alberdania, 2020): Oraindik bada jendea literatura zer den galdezka dabilena. Erantzuna liburu honek dauka.\n5. Ibaiertzeko ipuina, Oihane Amantegi (Elkar, 2020): Ibai bat, Amerikako Estatu Batuetako hegoaldeko bazter galdu batean, zehazten ez den garai ia mitiko batean.\n6. Aldibereko, Ingeborg Bachmann (Erein, 2019): Paper-ertz batean egindako bozeto moduko batzuk dira ipuinok Bachmannentzat, eta, emakume batzuen erretratua egiteaz gainera, garai jakin bateko ohiturak ere erakutsi nahi izan zituen.\n7. Nola gorde errautsa kolkoan, Miren Agur Meabe (Susa, 2020): Izenburu alegoriko bezain ironikoa dauka Miren Agur Meaberen poesia liburu berriak, zeinetan azken hamarkadan idatzitako poemak biltzen dituen.\n8. Erabili goldea hilen hezurren gainetik, Olga Tokarczuk (Elkar, 2020): Nobel Saria irabazi du. Irakurri eta zeuk esan zer den goldearen kontu hori.\n9. La brecha orgásmica, Paola Damonti (Katakrak, 2020): Emakumeen %80ak ez dute orgasmorik koitan, eta segi irakurtzen...\n10 Necesitamos nombres nuevos, NoViolet Bulawayo (Salamandra, 2018): Man Booker eta Guardian First Book sarietako finalista da, eta mota guztietako sari ugari jaso ditu. Pertsonek ezbehar handienei aurre egiteko eta esperientziatik indarberrituta ateratzeko duten gaitasun mugagabeari buruz idatzi duen lehen eleberria.\n11. Un guiso de lentejas, Mary Cholmondeley (Nocturna, 2019): Mary Cholmondeleyren kontakizun autobiografikoa da. Cholmondeley beti ibili zen pauso bat aurretik, idazleen laguna, feminista iraultzailea, 1893an ezagutzera eman zena.\n12. Panza de burro, Andrea Abreu (Barrett, 2020): Bitxikeria bat da, hitzaren zentzurik onenean. Andrea Abreu (Tenerife, 1995) kazetari eta idazlearen lehen eleberria da.\n13. Me llamo Lucy Barton, Elizabeth Strout (Duomo Ediciones, 2016): Manhattango erdigunean dagoen ospitaleko gela batean, bi emakumek bost egun eta bost gauez hitz egiten dute atsedenik gabe.\n14. Mis últimos 10 minutos y 38 segundos en este extraño mundo, Elif Shafak (Lumen, 2020): Bihotzaren taupada eten eta hamar bat minutura garuna aktibo dago. Tarte horretan, Leilaren gorpua Istanbulgo zaborrontzi batean dagoen bitartean, denborak aurrera egiten du eta, minutuz minutu, oroitzapen berri bat ekartzen dio.\n15. Pequeñas mujeres rojas, Marta Sanz (Anagrama, 2020): Arturo Zarco detektibearen trilogia itxi da, memoriari buruzko kontakizunak disekzionatuz.\n16. El lunes nos querrán, Najat El Hachmi (Ediciones Destino, 2020): Azken Patriarkaren egilea. Nadal Saria 2021 irabazi du nobela honekin.\n17. Micropoemas, Ajo (Arrebato, 2010): María José Martín (Saldaña, 1963), Ajo bezala ezaguna, poeta intimisten molde estatistiko eta egunsenti guztiak hausten ditu.\n18. La vida sin maquillaje, Marysé Condé (Impedimenta, 2020): Boli Kosta, Ginea, Ghana eta Senegalek osatzen dute Maryseren bizi-eraldaketaren eszenatoki poliedrikoa; sozialismo afrikarraren zirkulu iraultzaileetan barrena ibiltzen da, eta sormen literarioaren sukarrari ematen zaio, hainbat maitasun-desengainuri, nahi gabeko amatasunaren oztopoei eta zurztasunaren hondamendi emozionalei aurre egiten dien bitartean.\n19. Tierra de amor y ruinas, Oddny Eir (Sexto Piso, 2019): Banandu berri den hogeita hamar urteko idazle gazte bat, harreman berri baten zalantzazko eremua aztertzen hasi berria, Islandia aurreko hamarkadaren amaieran suntsitu zuen finantza-krisi larriaren ondoren, bat-batean lurralde ezezagunean dago.\n20. A la agonía del Eros, Byung- Chul Han (Herder, 2014): XXI. mendeko gizarte birtualak hanpatutako nartzisismoak eta exhibizionismoak Erosen desagertzearekin mehatxatzen dute. Desagertzeko arriskuan al daude misterioa, fantasia, maitasuna, erotismoa, baita protesta politikoa ere?\n21. Sociedad de la transparencia, Byung- Chul Han (Herder, 2014): Google eta sare sozialak, askatasun gune gisa aurkezten direnak, panoptiko handi bihurtu dira, Benthamek XVIII. mendean irudikatutako espetxea, non zaindariak ezkutuan ikus ditzakeen preso guztiak.\nGomendioakEmakume idazleak, FeministAgendaEuskalLiteraturan, gomendioak\nAurreko: Zornotzako Irakurle Taldea\nHurrengoa: Lekeitio BHIko Irakurle taldea


2019ko uztailaren 02tik irailaren 01era\nRekalde Aretoak Irati Urrestarazu (Alsasu, 1989) artistaren erakusketa aurkezten du barriek 2019 programa barruan. Programa honek Bizkaiko Foru Aldundiaren Sorkuntza Artistikorako Bekak lortu dituzten artisten artean hautatutako batzuen lanak aurkeztuko ditu.\n“Ikusi duzu Bilboat? Turistentzako itsasontzi bat da, itsasadarrean gora eta behera ibiltzen dena eta errenkada laranja fosforeszentea pintatua duena. Eta beste egunean? Iberdrola dorrea argiztatu zuten berdez, ez dakit zergatik...”\nEzaugarri bi ditut, bat nire zalantzak dira eta bestea nire kromofobia. Iratiren munduan sartzea erronka bat da niretzat. Iratik bere erakusketaz mintzatzen zait, egiten ari den bitartean; proiektua garatzeko aukerak asko dira eta niretzat zerbait morbosoa eta apur bat beldurgarria da. Bere horretan uzten dut eta kontakizunean galtzen naiz. Une jakin baten kolore laranja-fluorrean pintatuta dagoen zilarrezko lona bat zabaltzen du. Kolorea estudioko hormetan islatzen da, pintura laranjaren atalak ispiluaren azaleratik desitsasten dira eta hegan eta toki desberdinetan pausatzen hasten dira, hormetan, behearen gainean, lanetan. Kaosa barreiatzen hasten da ustezko zentzuzko eraikuntza baten ahaleginean, sakabanatuta dauden elementuak a priori gutxien itxaroten ziren formetatik konektatzen hasten dira. Laranja koloreak denarekin konektatzen du, lonako zilarrezkoak eroale moduan jarduten du, gris optiko bat.\nIratik mintzatzen gaituen ikuspegiak erabateko zerikusia du piktorikoarekin, hau da, irudiek eragiten duten harridurarekin. Bere lanak ia psikodelikoa den esperientzia fisiko bat sortzen du eta norbera, bat-batean, kolorezko mundu baten eta gogoegoera jakin baten murgilduta dago beste toki batera iristeko uzte hutsarekin begiratzen duen ikuslea izan beharrean.\nIratiren obra, beregan indar bereko erakarpenak sortarazten dituzten bi indar kontrajarritik sortzen dela ematen du. Alde batetik naturala dena, hori urruneko iragan eta etorkizun moduan ulertuta, lehengoratzeko eta orekatzeko egoera ideala. Beste alde batetik artifiziala dena, orain eta hurbileko iragan moduan ulertuta. Gizakiaren ekintza, teknologia, fluor, makina eta abiadura handiko trenen moduan ulertuta. Bi faktore horien arteko talkak gorputz lauso berria eratzen du. 33 urte pasatu ondoren bisonte gorriak, hartz arreak, katamotzak, zaldiak eta hegazti asko eta asko… bizi diren baso gorria. Agian gure garaiaren erretratu bat.\nIratik beren-beregi sortutako neurketa-erreminta erabiltzen du, eskala edo prozedura pertsonal bat, helburutzat aurrez ezarritako testuinguru bat deduzitzea, mugatzea, taupadak neurtzea, asimilatzea eta ulertzea duena. “Eskala subjektiboa”, munduarekiko arrotza izanik ere, seguruenik artistarengandik hurbil dago, hurbil Heimlich/Unheimlich-ren zentzu freudianoan. Objektua- testuingurua elkar eragiketa hori, nire ustez, zentzua sortzeko ahalegin bat da. Ematen du estrategia honek komunikagarri bihurtu nahi dituela berez sentsibilitatearen mundukoak diren errealitatearen alderdiak eta, ondorioz, ezin direnak “nire neure buruarekin” erlazioan baino existitu. Jakin dakit sentiberatasuna ez dela gauzek hertsiki lotuta duten propietatea eta bakarrik existitzen dela subjektu baten eta munduaren arteko erlazio moduan. Beste era batera esanda ezin dugu berez horren antzezpen bat egin “guretzat” bat bihurtu gabe edo, Hegelen hitzetan, ezin dugu objektua atzetik ustekabean harrapatu. Iratiren proposamenak muturrera darama, edo jatorrira, obraikuslea enfrentamenduaren proposamen hau beste forma batzuk eta beste mundu batzuk irudikatzeko aukera guztiak markatzeko serietasuna egitura moduan erabiliz.\nIratiren obrek ezereztasunaren, frakasoaren, akatsaren edo perfekziora ezin iristearen nolabaiteko poetikan parte hartzen dute. Iratik esaten du “gaizki egiten dut lan nahita” eta nik zintzotasun- ariketa moduan ulertzen dut, objektua subjektuen desioekiko mendekotasunetik haratago doana (ideien eta gauzen itzulpena). Nik ulertzen dudanaren arabera hori munduarekiko dugun erlazioarekin dago lotuta. Entzutetik hurbil dagoen praktika bat. Elkarrizketa materialarekin. Pizgarri bati ematen zaion erantzuna. Mario Perniolak “sexualitate neutroaz” hitz egiten du, edertasunarekiko, adinarekiko edo formarekiko ardurarik ez duen kitzikapen abstraktu eta amaiezina. Sexualitate neutral horrek gizakien gorputzak itxuraz hilda dauden gauzetarantz erakartzen ditu: objektuak, harriak, materia zatiak. Inorganikoaren “erakarpen sexuala” Jane Bennetek bizitasun distiratsu, potentzialki bortitza, materiarekiko berezkoa dena pentsatzen duena adierazteko beste era bat da.\nIratiren proposamenak aktante moduan uler daitezkeen objektuak ekartzen dizkit burura, sortzeko eta ekoizteko ahalmena duten izakiak, gure munduaren eraikuntzan parte hartze aktiboa dutenak eta, aldi berean, gurekin komunikatzen direnak. Honako hau erakusketara iristeko askotariko ateetako bat baino ez da.\nIrati Urrestarazu Zubizarreta (Altsasu, 1989) UPV/EHUko Arte Ederren Fakultatean eta UCLMn ikasi zuen. 2014tik Okela Sormen Lantegiko kidea da eta 2019an, Sahatsa Jauregirekin batera, GetxoArte arte plastikoen erakusketako komisarioa da. 2019an BilbaoArteren egoitza-beka jaso du, eta 2017an Bizkaiko Foru Aldundiaren sorkuntza-beka lortu zuen. Erakusketa batzuetan parte hartu du, besteak beste Iruñea, Altsasu, GetxoArte 2017, Manchester, Valentzia eta Cuencan.


2019-06-12 - Urola Kostako Hitza : Urola Kostako Hitza\nIV. Txakolinaren Eguna egingo dute larunbatean, Azpeitiko Perez Arregi plazan. Hamalau upategitako txakolina dastatu ahal izango da, baita bildots eta gazta pintxoak ere.\nEskualdeko bost musika taldek joko dute Aizarnazabalen larunbateko Adiskidefest II jaialdian\nZumaiako Marlik eta The Grace of Dionysus, Zestoako Rodeo eta Polybius, eta Zarauzko Pig & Kiss dira parte hartuko dutenak. Uztarri eta Troxka tabernetan eta gaztetxean izango dira kontzertuak.\nPerkusio eta dantza afrikarren 4. topaketa ospatuko da Zingiran\nKawadeni taldeko kideek dantzaz eta musikaz betetako hiru eguneko egitaraua antolatu dute.\n'Gu ere bai' berdintasunaren aldeko manifestua sinatzera deitu dituzte Zarauzko gizonak\nZarauzko hainbat gizonek 2017. urteko azaroan argitaratu zuten 'Gu ere bai' berdintasunaren aldeko manifestua, Emakumeenganako Indarkeriaren Aurkako Egunarekin lotuta. Zarauzko Parekidetasun sailetik manifestua sinatzera deitu dituzte herriko gizonak.


Liher kontzertuaren kritika (Durango, 2020) - MondoSonoro\nConciertos / Durangoko Azoka\nUrko Ansa — 17-12-2020\nEmpresa — Durangoko Azoka\nFecha — 07 diciembre, 2020\nSala — Plateruena / Durango\nBederatzi hilabete beranduago, lortu zuten azkenik taulagainera igotzea, aurkezpen motzen formatu honetan izan bazen ere. Ez dugu ahaztu behar Durangoko Azokan geundela, eta Plateruenaren alboan standak liburuz eta diskoz beterik zeudela, Online azoka martxan zela alegia, eta aurkezpen musikalak aurten antzokian egin direla. Leku-aldatze horrek soinu garbi eta basatiaz gozatzeko aukera eman zigun, eta argitaratu zenean diskoa irentsi genuontzat, elkar aurkitze sinbolikoa eta fisikoa izan zen abenduaren 7koa. Grabazioaren indarra oso intentsua bada, zer esango dizuet ba eszena animali hauek eskaini zigutenaz? Gainera, duela gutxi banatu diren Gaztea Sarietan bat bera ere jaso ez izana harrigarria iruditzen zaigu jarraitzaileoi, inondik ere.\n“Larrua eta iraina”ren abiadurak, hortaz, gertaeren denbora-lerroa nahiko txukunki irudikatzen du, denbora faltagatik jauzia adierazgarria den arren. Horrek ez du istorioa zapuzten, eta kantu honetan bortxatua izan den neskak bere mendekua hartzen du. Iñigoren gitarraren soinuak hainbatetan Stonerra eta Q.O.T.S.A.ren eragina agerian uzten du: soinu mardula, aberatsa eta erabatekoa. Taldearen soinuaren bizkar hezurra da. “Zulo bat gehiago” aitorpena da, gertatutakoaren deskribapena eta mendekuaren egiaztapena. Elkarrizketa egin genuenean baino argiago ikusten dugu orain soul ukitua han eta hemen, eta kantu hau horren adierazgarria da. Lidek gitarra utzi eta soilik mikroa hartu zuen hemen, bere potentzial guztia erakutsiaz. Kantu honek luzimendurako aukera ematen dio, eta erritmo eten eta geldo horrek ikusgarritasuna azaleratu. Blues sustraia agerian geratzen da, rocka gero, eta hainbatetan, azkenik, soul izpiritua.\nZalapartatsua eta adiktiboa da errepertorioa: “Teloia” (ikus bideoklipa hemen, oraindik adierazgarriagoa baita) kantaren leherketara iritsi aurretik egiten dituzten prestaketa eta anbientazioen beste adibide bat dugu. Koruen garbitasuna, Ander Berzosa bateriaren tenpo zehatza eta Joshka Natkeren baxu sakonak beste dena egin zuen. Hiru ahotsetan egiten dituzten zatiak ere ikusgarriak dira. Azkenik, diskoan bezala, azken agurra “Hemen herensugeak daude” berak eman zigun. Kantu erdi-geldoa, gitarra boteretsu bat leunago batekin tartekatzen da bertan, intentsitateekin jokatuaz, eta amaiera aproposa inondik ere tamaina honetako disko edo kontzertu baterako, ahots landu eta etengabe errepikatzen den azken bertsoekin: “Zein da preso: gaitzari so geldi geratzen dena/ala erantzuten duena?/Hau da nere aitormena: hemen amaituta ere berriz egingo nukeela”. Damurik ez, beraz.\nDurangoko Azoka 05/12/2017\nDurangoko Azoka 04/12/2015\n“Agila” de Extremoduro cumple 25 años 5.868 vistas


Kontsumitzaileen eta erabiltzaileen elkarteentzako diru-laguntzak. 2021eko deialdia - Laguntzak eta dirulaguntzak - KontsumoBIDE-Kontsumoko Euskal Institutua\n[Kontsumoko elkarteentzako diru-laguntzak 2021]\nEbazpen honen xedea da Euskal Autonomia Erkidegoko kontsumitzaileen elkarteei 2021eko ekitaldian funtzionamenduko eta laguntza juridikoko gastuak ordaintzeko dirulaguntzak ematea arautzea.\n1. lerroa. Kontsumitzaileentzako arreta. 276.000 €\nOnartutako aurrekontuaren %100 lagunduko da diruz, 102.000 €gehienez ere elkarte bakoitzeko.\n• Lokalaren alokairuak, gehienez 3 alokairu erakunde eskatzaile bakoitzeko, eta jendearentzat irekitako bulegoekin bat etorri beharko dute.\n• Finantza-gastuak, Diru-laguntzei buruzko azaroaren 17ko 38/2003 Lege Orokorraren 31.7 artikuluan ezarritakoaren arabera.\n• Eskaeraren aurrekontuaren atalean behar bezala zehaztutako beste gastu orokor batzuk (zerbitzu profesionalak, bulegoko materiala, kontserbazioa eta garbiketa, aseguruak, hornidurak, kanpoko kontratazioak eta bestelakoak...).\n2. lerroa. Laguntza juridikoa. 155.000 €\nOnartutako aurrekontuaren %100 lagunduko da diruz, eta gehienez ere 92.000 €emango dira elkarte bakoitzeko.\n• Aholkularitza juridikoko eginkizunak dituzten langileak.\n• Aholkulari juridikoen minuta profesionalak.\n• Perituak egitea.\n• Bukarazte-ekintzen ekitalditik eratorritako beste gastu batzuk.\n2. lerroko jardueren gauzatzea osorik azpikontratatu ahal izango da, betiere Diru-laguntzei buruzko azaroaren 17ko 38/2003 Lege Orokorraren 29. artikuluan eta uztailaren 21eko 887/2006 Errege Dekretuaren bidez onartutako Diru-laguntzen Erregelamenduaren 68. artikuluan ezarritako baldintzak betez.\nDiruz lagundu daitezkeen gastuen muga kuantitatiboa merkatuko balioa izango da, eta Diru-laguntzei buruzko azaroaren 17ko 38/2003 Lege Orokorraren 31. artikuluan ezarritakora egokituko dira.\n1. lerroa. Kontsumitzaileentzako arreta. 207.000 €, 2021eko ekitaldiaren kontura, eta 69.000 €, 2022ko konpromiso-kredituaren kontura, diru-laguntzaren xede diren jarduerak bete direla egiaztatu ondoren.\n2. lerroa. Laguntza juridikoa. 116.500 euro 2021eko ekitaldiaren kargura eta 38750 euro 2022ko konpromiso-kredituaren kargura, diru-laguntzaren xede diren jarduerak bete direla egiaztatu ondoren.\nHonako baldintza hauek betetzen dituzten kontsumitzaileen elkarteak izan daitezke ebazpen honek araututako dirulaguntzen erakunde onuradun:\nBeren helburu bakarra Kontsumobideren eskumeneko kontsumo-eremuetan kontsumitzaileak defendatzea izatea.\nEskaera aurkezteko unean izena emanda edukitzea Euskadiko Kontsumitzaileen Elkarteen Erroldan (uztailaren 30eko 249/1985 Dekretuan zehazten da zein den errolda hori), betiere Kontsumitzaileen eta Erabiltzaileen Estatutuari buruzko abenduaren 22ko 6/2003 Legearen 30. artikuluan ezarritakoarekin bat etorriz.\nBeren jardun-eremuak Euskal Autonomia Erkidego osoa hartzea.\nGizarte Segurantzarekiko eta EAEko Administrazio Orokorrarekiko zerga-betebeharrak egunean izatea.\nDirulaguntza edo laguntza publikoak eskuratzea galarazten duen zigor penal edo administratiborik ez izatea, edo ez egotea horretarako desgaitzen duen legezko debeku baten pean.\nDirulaguntzen azaroaren 17ko 38/2003 Lege Orokorraren 13. artikuluan ezarritako gainerako baldintzak.\nDeialdiaren dokumentazio orokorra\n1-.2020ko abenduaren 31ko egoera ekonomikoaren balantzea, bai eta emaitzen kontua ere, honako hauek barne hartzen dituena: a) bazkideen kuotengatik sartutako zenbatekoaren xehetasuna, ordaindutako kuota-motaren arabera banatuta, eta b) bazkideen kuotetatik ez datozen beste diru-sarrera propio batzuk.\n2. Erakundeak 2020an egindako jardueraren memoria zehatza.\n1. lerroan eskatutako dokumentazioa\n2. Eman nahi den kontsumitzaileentzako arreta-zerbitzuaren memoria zehatza. Bertan, nahitaez, zerbitzuaz arduratuko diren langileen zerrenda, dedikazio-orduak eta jardueraren deskribapena jaso beharko dira. Prestakuntza-jardueren kasuan, prestakuntza-plan bat aurkeztuko da, hitzaldiak eta ikastaroak bilduko dituena, eta gutxienez 6 parte-hartzaile eskatuko dira jarduera bakoitzeko.\n2. lerroan eskatutako dokumentazioa\n2.Deialdiaren urtean eman nahi den zerbitzu juridikoari buruzko memoria zehatza. Bertan, nahitaez adierazi beharko dira zerbitzuaren ardura izango duten langileak, dedikazio-orduak eta jardueraren deskribapena.\n3. 2020an kontsumitzaileen eskubideak defendatzeko aurkeztutako eskaeren kopuruari buruzko txostena. Txosten horrekin batera, aurkeztutako demanda judizialak izapidetzeko onartu izanaren justifikazioa aurkeztu beharko da, bai eta dagozkion epaien kopia ere, halakorik balego.\n4. 2020an egindako bukarazte-ekintzen txostena eta kopia, eta 2021ean egitea aurreikusitakoen txostena.\nErantzukizunpeko adierazpen baten bidez, honako baldintza hauek betetzen direla ziurtatu beharko da:\nHelburu bererako dirulaguntzak, laguntzak, diru-sarrerak edo bestelako baliabideak eskatu eta, hala badagokio, eskuratu direla jakinaraztea, beste edozein administrazio edo erakunde publiko zein pribatutatik.\nErakundeak ez izatea abian itzultze- edo zehapen-prozedurarik, edo horiek amaituta izatea; hortaz, dirulaguntza emateko eta, hala badagokio, ordaintzeko, amaituta egon beharko dute itzultze- edo zehapen-prozedurek.\nErakunde eskatzaileak egiaztatu behar du ez dagoela laguntza edo dirulaguntza publikoak jasotzea eragozten dion zehapen administratibo edo penal baten pean, edo ez daukala horretarako legezko debekurik.\nBere helburu bakarra izatea kontsumitzaileak defendatzea Kontsumobidek eskumena duen kontsumo-eremu guztietan.\nBere jardun-eremua Euskal Autonomia Erkidego osoa izatea.\nAholkularitza-zerbitzua eta laguntza juridikoa eskaintzea.\n2020ko abenduaren 31n eta 2019ko abenduaren 31n beren kuotak egunean dituzten elkartekideen kopurua jakinaraztea eta elkartekide-maila desberdinak eta dagokion tarifa zehaztea.\nDirulaguntzen azaroaren 17ko 38/2003 Lege Orokorraren 13. artikuluan ezarritako gainerako baldintzak betetzea.\nErakunde eskatzaileak edo horren ordezkari gisa jarduten duen pertsonak bere erantzukizunpean adierazi beharko du egiazkoak direla eskabidean jasotako datuak, indarrean dagoen legediak eskubidea jasotzeko ezarritako eskakizunak betetzen dituela eta hori egiaztatzen duten dokumentuak dauzkala, eta, dirulaguntza eskuratuz gero, horri dagokion denboraldian zehar eskakizun horiek betetzen jarraituko duela.\nAraudi autonomikoa 1/1997 LEGEGINTZA DEKRETUA, azaroaren 11koa, Euskadiko Ogasun Nagusiaren Antolarauei buruzko Legearen Testu Bategina onartzen duena\nEstatuaren araudia 38/2003, Lege Orokorra, azaroaren 17koa, Diru-laguntzei buruzkoa\nDeialdiaren araudia EBAZPENA, 2020ko abenduaren 9koa, Kontsumobide-Kontsumoko Euskal Institutuaren zuzendariarena, zeinaren bidez argitara ematen baitira kontsumitzaileen elkarteei 2021eko ekitaldian dirulaguntzak emateko oinarriak eta deialdia.\nErakunde eta Sozietate Publikoak > Kontsumobide - Kontsumoko Euskal Institutua\nSei hilabete, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.\nEBAZPENA, 2021eko maiatzaren 20koa, Kontsumobide-Kontsumoko Euskal Institutuaren zuzendariarena, zeinaren bidez aldatzen baita 2020ko irailaren 10eko Ebazpena, kontsumitzaileen elkarteei dirulaguntzak ematekoa, 2020ko ekitaldian funtzionamenduari eta laguntza juridikoari dagozkien gastuak ordain ditzaten. (pdf , 291.21 KB)


John Charles Harsanyi (hungarieraz: Harsányi János Károly; Budapest, Hungaria, 1920ko maiatzaren 29a – Berkeley, Kalifornia, 2000ko abuztuaren 9a) estatubatuar ekonomialaria izan zen. Ekonomiako Nobel saria eman zioten 1994an (J. Nash eta R. Seltenekin batera). Bere ekarpen nagusia elkarreragin estrategikoaren teoria izan zen.\nJohn Charles Harsanyi (hungarieraz: Harsányi János Károly; Budapest, Hungaria, 1920ko maiatzaren 29a – Berkeley, Kalifornia, 2000ko abuztuaren 9a) estatubatuar ekonomialaria izan zen. Ekonomiako Nobel saria eman zioten 1994an (J. Nash eta R. Seltenekin batera). Bere ekarpen nagusia elkarreragin estrategikoaren teoria izan zen. (eu)\nJohn Harsanyi (eu)


Malerrekako joare hotsak, inauteriei dei eginez — dantzan.eus\nHemen zaude: Hasiera › Hemeroteka › Malerrekako joare hotsak, inauteriei dei eginez\nIturen, Aurtitz eta Zubietatik joare soinuak datozkigu, inauteriak gain-gainean ditugula ohartarazten. Gure bazterrak umorez eta kolorez zipriztintzen hasiak dira aratuste goiztiarrenen eskutik.\nUrtarrileko azken igandearen ostean, inauteriei ongietorria emanez joare hotsak datozkigu Malerrekatik. Ituren, Aurtitz eta Zubieta kolorez, umorez eta doinuez beteko dira egunotan. Ekitaldi nagusia joaldunek egindako desfileek osatzen dute: bata, gaur bertan, astelehenean. Eguerditik aitzina, Zubietako joaldunak ikusi eta entzun ahalko ditugu Iturengo karriketatik. Bihar berriz, asteartean, Iturengo joaldunek hartuko dituzte Zubietako kaleak zintzarriak astinduz.\nEuskal Herriko toki gehienetan inauteriekin gozatzeko bi aste itxaron behar baditugu ere, gure herrian izan badira bestelako erritu koloretsu eta ederrak.\nAtzo adibidez, ohiturari estu jarraituz, ilbeltzaren azken igandean karrozetara igo eta desfilea egin zuten Sunbillako herritarrek. Leitzan ere ihoteak ospatu dituzte eta gazteek herriko etxe eta baserrietan barna eskean ibiltzeko ohiturari ez zioten muzin egin.\nArantzan inauterien data ofizialei aurre hartuko diote beste behin ere eta Intxixuek eta Sorginek Oiartzungo herria hartuko dute datorren ostiralean.\nZuberoan ere, Inauteri giroan, maskaradak ospatzen ari dira. Lehen agerraldia pasa den urtarrilaren 8an izan zen Muskildin. Apirilaren 22ra arte Xiberoko hamabost herri bisitatuko dituzte parte hartzaileek. Ikusi Muskildiko maskaradaren ARGAZKI GALERIA.\nOtsailaren 8a izanen da Euskal Herriko txoko gehientsuenetan parranda luzeari hasiera ematen dion Ostegun Gizena. Ordura arte, baina, bada non gozatua. Euskal Herriko inauterietako hitzordu garrantzitsuenak NAIZ Agendak inauteriei eskaini dien atari berezian aurkituko dituzue.\nGaur Iturenen izango dira joaldunak.


«Oraindik sinistu ezinik gabiltza denak!»\nJulene Etxeberria ‘stick’-a eta dominarekin.\nMaider Altuna eta Julene Etxeberria hernaniarrak Realarekin Liga irabazi dute. Altuna aukeratu dute finaleko onena.\nMaider Altuna eta Julene Etxeberria hernaniarrak Ligako txapeldun geratu ziren pasa den igandean Bartzelonan. Denboraldia ezin hobeto amaitu dute. Liga irabazi eta bi egunetara Maider Altuna Tenerifera joan zen merezitako oporretara. 23 urteko hernaniarra finaleko jokalaririk hoberena izendatu zuten eta 20 urteko Julene Etxeberriak bere lehenengo urtea izan du lehen taldean. Oraindik ere ezin sinistu dabiltza lorturiko balentriarekin.\n«Realak 2013an irabazi zuen Liga eta gero urte zailagoak etorri dira» Hala ere kasta atera eta ezustean garaipen itzela lortu dute. Biak ere hasiera antzekoak izan dituzte belar hockeyan eta goi mailara iritsi dira.\n«Ikastolan, Lizeo Santo Tomasen, eskola kirolean, belar hockeya dugu aukeratzeko eta kirol desberdina izanik jokatzen hasi nintzen. Hamar urte nituen eta futbolean ere aritzen nintzen, baina nire ahizpak ere hockeyra jokatzen zuenez halaxe hasi nintzen. Infantil, kadete eta jubenil mailetan Lizeoko taldean jokatzen nuen eta gero saltoa eman nuen Realera» dio Julenek.\nLehen taldera aurten eman du saltoa Julenek eta Maider Altunaren taldekide bihurtu da, nahiz eta denboraldia bigarren taldean hasi eta bertako partaide izan den denboraldian zehar. «Fitxa bigarren taldearekin daukat eta aurtengoa izan da lehenengo denboraldia aurreneko taldearekin jokatu dudala. Aurredenboraldian esan zidaten lehenengo taldearekin egiteko aurredenboraldi hori eta bertan geratzea lortu nuen. Nere debut urtea izan da eta gainera gola sartzeko aukera izan nuen Club de Camporen kontra».\nMaider Altunak pasa den urtean eta aurten ere esan du taldeak berrikuntzak izan dituela bi urte hauetan eta Ligaren hasieran nabaritu zela. Taldean jende berria sendotzen joan den heinean taldeak gorakada nabaria ezagutu du eta gutxik espero zuten Liga irabaztea lortu dute. Julene iritzi berekoa da. «Pasa den denboraldian eskarmentu haundiko jokalari askok utzi zuten taldea eta bigarrenetik jende asko igo zen. Talde erdia baino gehiago 20 urte azpikoa da».\n«Presiorik gabe gauzak borobil irten dira»\nMaiderrek dio «Liga hasieran partidu asko galdu genituen gol bategatik, behin salbazioa zihurtatuta presioa kendu genuen gainetik eta horrek mesede asko egin digu».\nLehenengo Maila hamar taldek osatzen dute. Liga erregularra jokatzen da eta azkena jeitsi egiten da zuzenean. Azken aurrenak jeitsierako promozioa jokatzen du eta beste zortzi taldeek titulurako playoffa. Playoff horretako kanporaketen irabazleek lauko final batera sailkatzen dira eta bi partidutan erabakitzen da Ligaren irabazlea.\n«Liga erregularreko azken jardunaldietan promozioa ez jokatzeko borrokan egon ginen» dio Julenek eta «azkenean hiruko berdinketa bat egon zen eta seigarren amaitu genuen. Beraz hirugarrena zen playoffeko aurkaria, kasu honetan SPV Complutense. Orain bi aste jokatu genituen bi partiduak, Madrilen, larunbata eta igandean. Lehenengo partidua 2-1 galdu eta bigarren egunean 4-2 irabazi genuen. Ezustekoa izan zen, presiorik gabe kanporaketa aurrera atera genuen».\nHonela lauko finalera sailkatzea lortu zuten Cinderella-Marierrauskin (inork espero ez duen gonbidatu) bezela.\n«Lauko finalean, disfrutatzera irten ginen»\n«Finalerdia Bartzelonako RC Poloren aurka jokatzen genuen eta gainera beraien etxean antolatu zen lauko finala. Playoffean gertatu bezela presioa beraiek zuten. Taldeko beteranoek esaten ziguten disfrutatzera irteteko zelaira presiorik gabe. Eta honela berdinketa lortu genuen eta penalti edo shoot out-etan 4-3 irabazita finalera pasa ginen».\nFinala ez zen ongi hasi eta lehendabiziko ordu laurdenean asko sufrituta 1-0 hasi ziren galtzen Sant Cugateko Juniorren aurka. «Maiderrek berdinketa lortu zuen eta berriz ere shoot out-etan 3-0 irabazi genuen Liga, atezainak denak gelditu eta gero».\nDatorren urtean, Europan\nTransizioko beste urte bat zena hasiera batean ezin hobeto amaitu da, ezuste haundienetako bat emanez. Garaipen honek gainera Europako txapelketa nagusienean jokatzeko aukera emango dio Realari. «Sinestezina da niretzat. Hilabete gutxitan lehenengo taldean lekua egin behar izan dut, astean lau egunetan entrenatzen hasi eta denbora gutxian ikasi goiko mailan jokatzen. Eta saria Liga izan da, izugarria. Eta orain Europan jokatzeko aukera dugu. Amets bat da».


Errendimendu handiko entrenamentuak hasiko ditu oriamendik eta prestatzaile fisiko batekin dabil kontaktuan. | Oriamendi 2010\nErrendimendu handiko entrenamentuak hasiko ditu oriamendik eta prestatzaile fisiko batekin dabil kontaktuan.\nAurretik komentatutako proiektuaren barne Oriamendik errendimendu handiko entrenamentuak hasiko ditu hurrengo astetik aurrera Kike Elizalde erremonteko kirol zuzendari teknikariaren eskutik.\nErremontista profesional guztiak goi mailako entrenamenduekin hasiko dira hurrengo astetik aurrera, txapelketetara ahalik eta maila gorenean iristeko.\nAldi berean, Oriamendi enpresa prestatzaile fisiko profesional batekin ari da hizketaldian azken egunetan. Orainarte pozgarriak dira bien arteko elkarrizketak eta ahal bezain laster jarri nahi da berarekin lanean erremontista profesionalak ahalik eta maila gorenean izateko.\nHau horrela, enpresako erremontisten kuadroak begi onez ikusten du empresa aldetik egiten ari den mugimendua eta esfortzua, hau dena erremontearen onurarako dela ikusirik.


ICHHko kideak isunak jasotzen ari dira polizia irain dutela egotzita - Uriola.eus\nICHHko kideak isunak jasotzen ari dira polizia irain dutela egotzita\nuriola.eus 2018-06-29 10:29 Kirolak Bilbo\nIñigo Cabacas Herri Harmailako (ICHH) kide batzuk polizia irain dutela egotzita isunak jasotzen ari dira. Zigor ekonomikoarekin batera San Mamesera sartzeko debekua ezarri diete.\nICHHko iturriek Uriola agerkari digitalari azaldutakoaren arabera, azken egunetan zale talde honetako zenbait kideek isunak jaso dituzte etxean. Bertan, apirilaren 14ean jokatutako Athletic Club eta A Coruñako Deportivo partidan poliziak irain izana leporatzen diete.\nEgun horretan, Herri Harmailak Iñigo Cabacas zale zurigorria omendu zuen, bere 'hilketaren' seigarrenen urteurrenaren harira. Gure iturrien berbetan, salaketak 'zeharo' faltsuak dira. Zehaztu dutenez, gutunak argazki edo audio barik jaso dituzte eta froga bakarra litzateke San Mames futbol zelaiko segurtasun-arduradunaren lekukotza.\nZale taldearen hitzetan, 'isunak menduak dira' eta, urrian egingo den epaiketaren aurrean, abisu gisa hartzen dute. Isun gehiagoren zain daude eta Herri Harmailari zigorraren berri emateko deia egin dute.\nHoriek horrela, ICHHko kideek azpimarratu dute Athletic animatzea dela euren helburu bakarra eta 'zigorrak zigor' animatzen jarraituko dutela. Horregatik, Athletic Clubari eskatu diote bere bazkideak babestea.


Gure idazkerak agerrarazten duena | Revista\nGrafologia : Gure idazkerak agerrarazten duena\nOndore grafologikoek, izan ere, letra-moldeen aldaeren berri eman ez ezik, azterketa euskarritzat hartzen dute izaerak zehazteko eta pertsonak deskribatu ahal izateko tenorean. Horregatik, alor honetako aditu serioak, alor zientifikoan oin hartutako neurologo, psikologo, filosofo edo psikiatrak dira eskuarki eta grafologia pazienteaz arduratzeko lanabes laguntzailea dute. Legezkotasunari eusteko xedez, nazioarteko zein estatuko grafoanalisten elkarteek kode deontologikoa sortu behar izan dute, besteak beste, hurrengo euskarria eta antzekoak finkatzeko: “Igarpen-praktiken irakaskuntzan ez aritzea, zientifikoa dena eta iritzi alorrekoa dena lotu izanak sortarazi duen nahasmenari eta ondoriozko ospe galtzeari eta seriotasun gabeziari saihets egiteko, grafologo lanbideari eta grafologia zientziari horrek guztiak kalte eta galera baizik ekarri ez dielako”.\nGrafologiak eskuzko idazkera du aztergai. Letrek idaztetik bolaluma edo luma bidez jalgi behar dute (arkatzarekin, aldiz, ez da komeni, honek eskuaren mugimendua eragotzi egiten duenez, letrak eraldatu egiten dituelako). Marrazkiak ere, ikur gisa, azter ditzake grafologiak, Koch neurologoak joan den mendeko hirugarren hamarkadan garatu zuen “arbolaren test” ezagunak frogatu duenez; egun, izan ere, psikopedagogiak ohiko lanabesa du, haur eskoletan batik bat.\n/imgs/20051101/misce2.jpg Filosofo alemaniarrak eta sendagile frantziarrak izan dira, batik bat, grafologiaren ikerkuntzaz gehien arduratu direnak, teoriak sortu eta hipotesiak frogatu dituztenak, uste subjektiboak gainditurik lege objektiboak emanaz. Horrela bada, norbaiten ezaugarriak idazkeraren bitartez definitu ahal izateko, azterketa grafologikoak pertsona horrek nori eta zein aldartetan idazten dion ere aintzat jo beharra dagoela ondorioztatu dute.\nPertsona segun-eta zein egoeratan idazten ari den, nolako faktoreak (ingurune alorrekoak, sozialak, kulturalak, familia edo eskolakoak) “bizi” dituen, nolako aldartea igarotzen ari den… idazkeraren emaitza horiek guztiek determinatuko dute.


Bigarren olatua: astez aste, handiagoa | Gizartea | Berria\nMilaka PCR proba egin dituzte udan zehar, COVID-19 kasuak atzemateko. Jagoba Manterola / Foku Tamaina handiagoan ikusi\n2020ko irailak 7 02:23\nNormaltasun berria ekainaren 19an hasi zen Araban, Bizkaian eta Gipuzkoan eta 21ean Nafarroan. Ordurako, izurriaren zabalkundea mugatzea lortu zen, aldagai nagusiek erakusten zuten moduan, eta egoerari eusteko neurrietan jarri zen konfiantza. Aste horretan, ekainaren 15etik 21era, 130 kasu atzeman zituzten Hego Euskal Herrian. Hurrengo bi asteetan kopuru hori pixka bat murriztu egin zen: 111 kasu ekainaren 22tik 28ra, eta 90 ekainaren 29tik uztailaren 5era.\nBaina hortik aurrera, egoera okertu, eta astez aste kasu kopuruak gora egin du, etengabe, joan den astean, 5.621 kasu atzematera iritsi arte. Zer gertatu da azken bi hilabeteotan? Nola pasatu gara agerraldietatik olatura? Lurralde guztietan bilakaera antzekoa izan da edo ezberdina? Nolakoa da bigarren olatu honen neurria edo larritasuna?\nEgungo egoera aztertzeko eta aipatutako galderak erantzuten saiatzeko, adierazle ezberdinen datuak bildu eta aztertu dira, argazki orokor baten bila: PCR bidez diagnostikatutako kasuak, ospitaleratze berriak, ZIUetan ospitaleratuak eta hildakoak. Lehenik, begirada udan gertatutakoaz zentratuko dugu, eta, ondoren ikuspegi orokorrago bat lortzen saiatuko gara.\nPCR positiboak: astez aste, gehiago\nPCR positiboen datuak egunez egun begiratuz gero gorabeherak ikusiko ditugu, baina, uztailaren erdialdetik aurrera, goranzko joera nabarmena ere. Halaber, eguneko positibo kopuruaren marraren punturik gorenak (markak) gero eta gertuago ikusten dira, erraztasun handiagorekin hausten baitira. Hortaz, denbora gutxian, sei asteren buruan, egun bakar batean 256 positibotik 1.000ko langa gainditzera pasatu da.\nAstez asteko datuek argiago islatzen dute goranzko joera. Hego Euskal Herriko udako datuetan, uztailaren hasieratik aurrera, argi ikusten da astez aste PCR positiboak etengabe hazi egin direla, erritmo ezberdinean bada ere. Hasieran, hazkunde handiekin, bi aste jarraian %200 inguruko hazkundearekin. Hurrengo astean, uztailaren 20tik 26ra, 1.471 kasu izan ziren (%63,8ko hazkundea), eta hurrengoan 1.656 kasu (%12,5eko igoera). Hazkundea geldiarazteko saioek ez zuten espero zen emaitzarik eman, eta hurrengo bi asteetan berriro kasuek gora egin zuten indartsu: abuztuaren 3tik 9ra 2.885 kasu (%74,2ko hazkundea) eta abuztuaren 10etik 16ra 3.892 kasu (%34,9ko igoera). Hurrengo astean, hazkundea berriro apaldu zen (%13,6), baina abuztuaren azkeneko astean berriro handitu da (%27,1 ), 5.621 kasura iritsi arte.\nAstez asteko PCR positiboak lurraldeka aztertuz gero, egoera eta bilakaera ezberdinak ageri dira. Araban, uztailaren 6ko astetik aurrera astez aste kasuen kopuruak hazkundea izan du abuztuaren azken astera arte. Uztailaren lehen hiru asteetan %50 inguruko hazkundea, eta azkenekoan, %176koa. Abuztuko lehen bi asteetan hazkunde garrantzitsuak izan dira Araban (%75 eta %90ekoak). Hirugarren astean, berriz, apalagoa (%13), eta azkenekoan, aurrekoan baino kasu gutxiago (-%5,6).\nBizkaian pilatzen ditra kasurik gehienak, eta, horregatik, hango datuek markatzen dute Hego Euskal Herriko joera orokorra. Bizkaian, uztailaren hasieratik, astez aste kasuen kopuruak gora egin du, etengabe. Hazkunde tasarik handienak hasierako asteetan izan ziren. Abuztuaren azken bi asteetan, berriz, hazkundea mantsotu da (%11,2 eta %10,1).\nGipuzkoak uztailaren hasieran izan zituen hazkunde handiak aste batetik bestera, Ordiziako, Zarauzko eta Eibarko agerraldiekin. Uztailaren 6tik 12rako astean, %344ko hazkundea, aurreko astearekin alderatuta, eta hurrengo astean, %200ekoa. Baina hurrengo astean, positiboen kopuruak behera egin zuen (-%30). Gutxi iraun zuen beheranzko joerak. Hurrengo astean, uztailaren 27tik abuztuaren 2rakoan, kasu kopuruak berriro egin zuen gora (%7,6), hurrengo hiru asteetan gehiago (%40 inguru), eta abuztuaren azkenekoan, are gehiago (%80,7).\nNafarroan ere gorabeheratsua izan da bilakaera. Hasieran, igoera handiak, uztaileko agerraldiekin (Malerreka, Sanferminak, Tuterako ezkontza), eta, gero, erritmo motelagoan, eta jaitsiera txiki batekin abuztuaren azken-aurreko astean. Baina abuztuaren azken astean, hazkundea bizkortu egin da (%58,1).\nIpar Euskal Herriari dagokionez, datuen gabezia da nagusi. Hala ere, abuztuan birusaren zabalkundea hazi egin dela pentsatzeko zantzuak daude. Akitania Berriko Osasun Agentziak test positiboen berri ematen ditu, baina departamendu mailan bakarrik. Pirinio Atlantikoen departamenduan, abuztuan, 463 test positibo inguru zenbatu dituzte, eta kopuruak goraka joan dira, astez aste. Horrez gain, zenbait agerraldiren berri eman du: Ziburun bat (14 lagun), Baigorrin bi (9 eta 10 lagunekin), Donibane Lohizunen hiru (4, 3, eta 4 lagunekin). Horrez gain, Lapurdiko kostaldean egindako borondatezko behaketan 1.200 proba inguru egin zituzten eta %3,9k positibo eman zuen.\nOspitaleratze berriak: gorantz\nKasuak ugaltzearen atzetik, ospitaleratzeen hazkundea etorri da. PCR probetan positibo emandakoen igoeraren hasiera uztailaren 6tik 12ra arteko astean nabaritzen hasi bazen ere, ospitaleratzeena hurrengo astean gertatu zen: 10 ospitaleratzetik 27ra pasatu zen (%170eko hazkundea). Hortik aurrera, astez aste ospitaleratze gehiago zenbatu dira. Igoerarik handiena abuztuko bigarren astean izan da, %106,1eko hazkundearekin.\nAldi berean, ospitaleratze berrien igoerarekin batera, ospitaleetako betetze maila ere igo da, bai solairuetan bai zaintza intentsiboetako unitateetan ere. Ospitaleratuta dauden pertsonen datuekin arazoak daude serie homogeneoak osatzeko. Batetik, udan datuen argitalpena murriztu delako. Bestetik, Osakidetzaren kasuan, egun bakoitzean solairuan ospitaleratuta dauden gaixo kopurua txosten epidemiologikoan sartzen hasten denean (abuztuaren 4an), zenbatzeko irizpidea zorroztu duelako, COVID-19arengatik ospitaleratuak bakarrik sartuz.\nEdozein modutan, igoera nabarmena da. Abuztuaren 4an, 90 pertsona zeuden ospitaleratuta solairuan Hego Euskal Herriko ospitaleetan. Eta abuztuaren 31n, 324 pertsona. Kopurua, beraz, hirukoiztu egin da hilabete eskasean. Epe berean, zaintza intentsiboetako unitateetan dauden pertsonen kopurua ere nabarmen hazi da. Abuztuaren 4an, zazpi pertsona zeuden ZIUetan, eta abuztuaren 31n, berriz, 43. Sei aldiz gehiago.\nHeriotzak denboran geroago azaltzen ohi dira bilakaera erakusten duten grafikoetan. Bizpahiru aste geroago. Ekainean iritsi ziren hildakorik gabeko egunak, baina martxoaren hasieratik ez da izan asterik hildakorik gabe. Apirilaren hasieratik, astez aste hildakoen kopurua gutxituz joan da ia etengabe, uztailaren 20-26ko asteraino, non bi hildako baino ez ziren izan. Baina kutsatzeen eta ospitaleratzeen hazkundearen ondoren hildakoen hazkundea iritsi da, batez ere abuztuan.\nEkainean 83 hildako izan ziren, pixkanaka gero eta gutxiago, kutsatze berrien kopurua jaitsi ondoren. Uztailean 14 hildako bakarrik izan dira. Baina abuztuan heriotzak ugaritu dira. Guztira 89 hildako izan dira, ia erdia azken astean.\nNeurria: lehen olatua baino txikiagoa\nBigarren olatuari neurria hartzeko eta lehenengoarekin alderatzeko, adierazle egokiak bilatu behar dira. PCR positiboen kopurua ez da oso adierazle egokia. Udako datuak ezin dira alderatu martxoko eta apirileko datuekin. Orduan askoz proba gutxiago egiten ziren, eta gehienbat diagnostikoa baieztatzeko erabiltzen ziren. PCR proben bidez, COVID-19 kasuak atzemateko gaitasuna askoz handiagoa da abuztuan, martxoan edo apirilean baino. Beraz, abuztuan egun bakar batean milatik gora kasu atzemateak ez du esan nahi orain martxoan edo apirilean baino kutsatu gehiago dagoenik.\nOndoko grafikoan ikusten denez, bigarren olatuko ospitaleratze berriak askoz gutxiago izan dira lehendabizikoenak baino. Lehen olatuan, martxoan 5.437 ospitaleratze izan ziren, apirilean 3.897 eta maiatzean 596. Guztira, 9.930 ospitaleratze. Bigarren olatuan, berriz, ekainean 77 pertsona ospitaleratu zituzten, uztailean 133, eta abuztuan 904. Guztira, 1.114. Hau da, lehen olatuan ospitaleratzeak bederatzi aldiz gehiago izan ziren (zehazki, 8,91).\nOlatuak alderatzeko beste datu interesgarria ospitaleetako betetze maila da. Lehen olatuan, ospitaleratuen gehieneko kopurua martxoaren 31an erregistratu zen, 2.818 ospitaleratuekin. Bigarren olatuan, ospitaleratuen kopururik handiena abuztuaren 31n izan da, 367 gaixorekin. Beraz, lehen olatuko gehieneko betetze maila 7,6 aldiz handiagoa izan zen oraingoa baino. Halaber, zaintza intentsiboetako unitateen gehieneko betetze maila ere askoz handiagoa izan zen lehen olatuan, bigarrenean baino. Apirilaren 2an, 327 pertsona egon ziren ospitaleratuta ZIUetan. Bigarren olatuan, gehieneko kopurua 46 izan da, abuztuaren 30ean. Beraz, lehen olatuko gehieneko kopurua 7,1 aldiz handiagoa izan zen bigarrenekoa baino.\nArgi dago, beraz, bigarren olatua lehena baino askoz txikiagoa dela eta bere hazkunde erritmoa askoz mantsoagoa dela. Baina zein da alderaketaren arazoa? Lehen olatua benetako osasun hondamendia izan dela, eta geldiarazteko oso konfinamendu gogorra behar izan duena, ondorio sozioekonomiko larriekin. Bigarren olatua hondamendi batekin alderatzeak berez duen garrantzia gutxiestera eraman dezake. Eta hilabete batean, adibidez abuztuan, 89 hildako egotea ezin da inolaz ere gutxietsi. Hala edo nola eragotzi behar den tragedia baita.


Iholdi Beristain izan da 'Bago!az'eko irabazlea | El Diario Vasco\nOstiral honetan ikusi ahal izango da berriz ETB1en Portugaleteko gazteari 'Go!azen'-en parte hartzeko aukera eman zion finala\nViernes, 5 mayo 2017, 09:58\nIholdi Beristain, Portugaleteko gaztea, izan da 'Bago!az' saioko lehen edizioko irabazlea. Beraz, berak lortu du 'Go!azen' telesailaren hurrengo denboraldian izango diren paperetako bat.\nIholdirekin batera, Karmele Gurbindo, Iñaki Torralbo eta Maria Ereña iritsi ziren Zuriñe Hidalgok ETB1en aurkezten duen saioko finalera. Emanaldi itzelak egin zituzten laurek. Finalaren lehen zatian Iñaki Torralbok Ed Sheeranen 'Thinking out loud' abestu zuen. Maria Ereñak Aerosmithen 'Cryin' aukeratu zuen, bere alde rockeroa erakutsiz. Karmele Gurbindo Janis Joplinen paperean sartu zen 'Me and my Bobby McGee' abestuz. Eta Iholdi Beristainek Adelen 'Someone like you' aukeratu zuen.\nZirraraz eta momentu itzelez betetako finala izan zen. Ostiralean berriz ere ikusi ahal izango da ETB1en 21:00etatik aurrera.\nLa historia de Luis Miguel, en Netflix Italiako Giroa, zuzenean ETB1en eta eitb.eus-en